Author: agenda0
Company: agenda

R o z h o d n u t i e
Rady colnej únie Českej republiky a Slovenskej republiky
č. 22 zo dňa 11. mája 2001

	Rada colnej únie Českej republiky a Slovenskej republiky na svojom 18. riadnom zasadnutí v zmysle článku 30 ods. 3  Zmluvy o vytvorení colnej únie medzi Českou republikou a Slovenskou republikou a článku 2 Štatútu Rady colnej únie zvolila                  Doc. Ing. Miroslava Grégra, ministra priemyslu a obchodu Českej republiky, za predsedu Rady colnej únie na 18. funkčné obdobie.

Rada colnej únie Českej republiky a Slovenskej republiky

A/   b e r i e   n a    v e d o m i e

1.	kontrolu plnenia úloh zo zasadnutia Rady colnej únie zo 16. novembra 2000 v zmysle  
      pripomienok prijatých Radou colnej únie,

2.	a) výsledky    rokovania     Výboru    pre     koordináciu       hospodárskej       politiky  
          v poľnohospodárstve, vrátane koordinácie postupu voči tretím krajinám,
      
      b) že   po   ukončení    zisťovania    a pred    predložením    návrhu    vláde   ČR česká   
          strana  prekonzultuje so slovenskou stranou, v súlade  s procedúrami  dohodnutými    
          v rámci  colnej únie, návrh definitívneho opatrenia erga omnes, vrátane poskytnutia    
          údajov   preukazujúcich   ohrozenie,  resp. porušenie   trhu   ČR,   podľa ustanovení  
          Dohody  o ochranných opatreniach,

       3.   informáciu   o   súčasnom  stave prístupového procesu  Českej republiky a Slovenskej
             republiky do Európskej únie,

4.   informáciu   o činnosti   Medzirezortnej   konzultačnej   skupiny    a špecializovaných  
      pracovných  skupín, vrátane námetov, ktoré odzneli v diskusii,

5.	informáciu  o súčasnom  stave v oblasti uznávania certifikátov v ČR a v SR a  v rámci                  
      prístupového procesu  k EÚ,
            
6.	 informáciu   o    súčasnom    stave   vo   vzájomnom   uznávaní    výsledkov    skúšok akreditovaných     laboratórií    a    štátnych     zdravotníckych    ústavov    v    oblasti agropotravinárskych výrobkov,

7.	informáciu    o výsledkoch  rokovania expertov o postupoch pri prijímaní ochranných
      opatrení, uskutočneného dňa 18. 4. 2001 v Prahe;

B/    k o n š t a t u j e,

        že suma výdavkov Stáleho sekretariátu Rady colnej únie v roku 2000 nebola  prekročená
       a čerpanie sa realizovalo v súlade s prijatými zásadami;

C/    s c h v a ľ u j e

1.	návrh   výročnej    správy   o plnení   Zmluvy medzi Slovenskou republikou a Českou 
      republikou   o vytvorení  colnej únie za rok 2000 s doplňujúcou pripomienkou členov       
      Rady,

2.	návrh organizačného poriadku Stáleho sekretariátu Rady colnej únie v zmysle pripomienok členov Rady;

3.  čerpanie rozpočtu Stáleho sekretariátu Rady colnej únie za rok 2000;

  D/   ž i a d a

         ministerku financií Slovenskej republiky,

         aby   voči   Stálemu   sekretariátu   Rady   colnej únie  neuplatňovala   viazanie rozpočtu 
         výdavkov na rok 2001;

E/   o d p o r ú č a

          1. ministrom -  členom Rady colnej únie

	  spolupracovať     v ďalších     oblastiach,   súvisiacich    s prístupovým   procesom do  
              Európskej   únie   formou   ad hoc    pracovných skupín, resp.   v rámci   existujúcich  
              špecializovaných   pracovných   skupín a o výsledkoch ich činnosti informovať Stály 
              sekretariát Rady colnej únie,

   2. koordinátorom  - predsedovi Rady colnej únie a ministrovi priemyslu           
       a obchodu ČR a ministrovi hospodárstva SR

a)	predložiť   Výročnú   správu   o plnení    Zmluvy   medzi Slovenskou republikou  
      a Českou   republikou  o vytvorení  colnej únie   za  rok 2000 v doplnenom znení    
      vláde   Českej republiky a vláde Slovenskej republiky,

b)	aby postupy uvedené v prílohe tohto rozhodnutia boli uplatňované medzi oboma 
      zmluvnými stranami pri rokovaniach o ochranných opatreniach;

  3. ministrovi poľnohospodárstva ČR a ministrovi pôdohospodárstva SR 
      v spolupráci s ministrami zahraničných vecí ČR a SR,  ministrom priemyslu
      a obchodu ČR a ministrom hospodárstva SR

                  neodkladne prerokovať  návrh  textu  Dohody  medzi vládou Slovenskej republiky  
                  a vládou Českej republiky o vzájomnom uznávaní výsledkov laboratórnych skúšok  
                  poľnohospodárskych    a  potravinárskych     výrobkov    v  zmysle     pripomienok  
                  z   rokovania    Rady   colnej   únie   a dohodnutý   text   tejto dohody  predložiť na  
                  schválenie vláde Českej republiky a vláde Slovenskej republiky;

   4. ministrovi poľnohospodárstva ČR a ministrovi pôdohospodárstva SR 

	       postupovať   spoločne   a   koordinovane   na   rokovaniach   s tretími    krajinami     
                  o liberalizácii vzájomného obchodu v oblasti poľnohospodárstva;  

5.	predsedovi Úradu pre technickú normalizáciu, metrológiu a štátne 
skúšobníctvo ČR a predsedovi  Úradu pre normalizáciu, metrológiu
a  skúšobníctvo SR

	        pokračovať v spolupráci v oblasti posudzovania zhody v rámci colnej únie Českej  
                    republiky a Slovenskej republiky a v rámci prípravy  rokovania oboch zmluvných  
                    strán s orgánmi Európskeho spoločenstva;

        F/    u k l a d á

	    generálnemu riaditeľovi Stáleho sekretariátu Rady colnej únie

                naďalej   koordinovať   činnosť  pracovnej   skupiny   pre   prístupový proces Českej 
                republiky   a   Slovenskej   republiky   do  Európskej  únie  s cieľom  pokračovať vo 
                vzájomnej spolupráci v oblastiach spoločného záujmu.

	Súčasťou rozhodnutia  Rady colnej únie Českej republiky a Slovenskej republiky č. 22 je záznam č. 22 zo zasadnutia Rady colnej únie Českej republiky a Slovenskej republiky, ktoré sa uskutočnilo v Prahe dňa 11. mája 2001.

 ______________________________                                    __________________________
             generálny riaditeľ                                                                         predseda
Stáleho sekretariátu Rady colnej únie                                                Rady colnej únie

Príloha k bodu E/2b rozhodnutia Rady colnej únie č. 22
zo dňa 11. mája 2001

	Rada colnej únie Českej republiky a Slovenskej republiky

 o d p o r ú č a

koordinátorom – ministrovi priemyslu a obchodu ČR a ministrovi hospodárstva SR,

aby pri rokovaniach o ochranných opatreniach „erga omnes“ uplatňovali tieto postupy:

1.	Ustanovenie Zmluvy medzi Slovenskou republikou a Českou republikou o vytvorení colnej  únie nevylučuje, aby jedna zo zmluvných strán samostatne prijímala ochranné opatrenia v súlade s ustanoveniami Dohody o vytvorení Svetovej obchodnej organizácie.

2.	Ak je jednou zo zmluvných strán prijímané takéto ochranné opatrenie voči všetkým štátom bez ohľadu na zdroj dovozov („erga omnes“), môže byť uplatňované i voči druhej zmluvnej strane colnej únie.

3.	V prípade, že ochranné opatrenie prijaté jednou zo zmluvných strán na báze „erga omnes“ má formu zvýšenia colnej sadzby alebo colnej kvóty, nie je to v rozpore s ustanoveniami Zmluvy medzi Slovenskou republikou a Českou republikou o vytvorení colnej únie.

4.	Začatie postupu, ktoré vedie k prijatiu ochranných opatrení jednou zo zmluvných strán, ktoré je oznamované WTO, musí byť oznámené druhej zmluvnej strane.

5.	Pred prijatím ochranného opatrenia musí byť druhej zmluvnej strane daná možnosť sa k navrhovanému opatreniu vyjadriť a podľa potreby sa uskutoční medzi stranami konzultácia, s výnimkou dočasných ochranných opatrení, kedy sa prípadné konzultácie uskutočnia až po ich prijatí.

6.	Informácie o začatých zisťovaniach, prijatých dočasných opatreniach a konečných ochranných opatreniach „erga omnes“ budú predkladané Rade colnej únie.

STÁLY SEKRETARIÁT RADY COLNEJ ÚNIE

P r o g r a m
zasadnutia Rady colnej únie Slovenskej republiky  a Českej republiky
(Praha, 11. máj 2001)

1.  Otvorenie rokovania - predseda Rady colnej únie a minister hospodárstva SR

     2.  Voľba  predsedu  Rady colnej únie na 18. funkčné  obdobie - predseda Rady colnej únie a   
          minister hospodárstva SR

3.	Kontrola plnenia úloh zo zasadnutia Rady colnej únie zo 16. novembra  2000 - generálny    riaditeľ Stáleho sekretariátu Rady colnej únie

4.	Návrh výročnej správy o plnení Zmluvy medzi Slovenskou republikou a Českou                        republikou   o vytvorení colnej únie za rok 2000 - generálny riaditeľ Stáleho sekretariátu Rady colnej únie

5.	Výsledky rokovania Výboru pre koordináciu hospodárskej politiky v poľnohospodárstve vrátane koordinácie postupu voči tretím krajinám - minister pôdohospodárstva SR a minister poľnohospodárstva ČR

6.	Informácia o súčasnom stave prístupového procesu Slovenskej republiky a Českej republiky do Európskej únie - generálny riaditeľ Stáleho sekretariátu Rady colnej únie v spolupráci s ministrami - členmi Rady colnej únie

7.	Informácia o činnosti Medzirezortnej konzultačnej skupiny a špecializovaných pracovných skupín - predseda Rady colnej únie a minister hospodárstva SR a minister priemyslu a obchodu ČR

8.	Informácia o súčasnom stave v oblasti uznávania certifikátov v SR, ČR a v rámci prístupového procesu do EÚ - predseda ÚNMS SR a predseda ÚNMZ ČR

9.	Návrh novej organizačnej štruktúry Stáleho sekretariátu Rady colnej únie - generálny riaditeľ Stáleho sekretariátu Rady colnej únie

10.	 Informácia o výsledkoch čerpania rozpočtu Stáleho sekretariátu Rady colnej únie za rok 2000 a odhad čerpania rozpočtu k 30. júnu 2001 - generálny riaditeľ Stáleho sekretariátu Rady colnej únie

11.	  Rôzne

a) Informácia o súčasnom stave vo vzájomnom uznávaní výsledkov skúšok akreditovaných  
    laboratórií a štátnych zdravotníckych ústavov v oblasti agropotravinárskych výrobkov -  
    minister pôdohospodárstva SR a minister poľnohospodárstva ČR

b) Informácia   o výsledkoch    rokovania   expertov  o postupoch  pri prijímaní ochranných 
    opatrení,   uskutočneného   dňa   18. 4. 2001 v Prahe  -   predseda   Rady   colnej únie    
    a minister  hospodárstva SR a minister priemyslu a obchodu ČR

	

Č a s o v ý    r o z v r h:

10.00   -  13.00  -  rokovanie
13.00   -  14.00  -  obed
14.15   -             -  tlačová konferencia

Z á z n a m  č. 22
zo zasadnutia Rady colnej únie Českej republiky a Slovenskej republiky, ktoré sa uskutočnilo v Prahe dňa 11. mája 2001

Zasadnutia sa zúčastnili :

Za Českú republiku :

•	Členovia Rady colnej únie:

Miroslav Grégr       -  minister priemyslu a obchodu
Jan Fencl	        -  minister poľnohospodárstva
Yvona Legierská    -  námestníčka ministra financií, v zastúpení ministra
Helena Opolecká    -  námestníčka ministra zahraničných vecí, v zastúpení ministra

•	Prizvaní:

Za Veľvyslanectvo ČR v SR:   Rudolf Slánský
				     Miroslav Toman

Za MPO ČR:   Jiří Jareš
		  Vlastimil Lorenz
		  Anna Stárková
		  Pavel Kabát
		  Eva Glendová
  Svatopluk Leitgeb
		  Ľubomíra Stašková
		  Miroslav Matěcha

Za MZe ČR:    Rudolf Jánský
		  Jan Pellar
		  Eva Divišová
		  Jaroslav Humpál
		  Iva Pecháčková

Za MF ČR:      Marcel Kulendík
		  Martin Štaffa

Za MZV ČR:   Ivan  Chválny
		  Michaela Fejfarová

Za ÚNMZ ČR:  Alexander Šafařík – Pštrosz

Za Slovenskú republiku:

•	Členovia Rady colnej únie:

Ľubomír Harach 		  -  minister hospodárstva
Pavel Koncoš			  -  minister pôdohospodárstva
Vlastimil Podstránsky  	  -  štátny tajomník Ministerstva  financií, v zastúpení ministerky
Jaroslav Chlebo	  	  -  štátny tajomník Ministerstva zahraničných vecí, v zastúpení            
				      ministra

•	Prizvaní:

Za  Veľvyslanectvo SR v ČR:   Ladislav Ballek
                                                     Anna Joštiaková

Za MH SR:   Štefan Burda
		Imrich Fülőp
		Ľubica Nejezchlebová
		Julián Groch

Za MP SR:    Jaromír  Košin
		Ján Pocci
		Mária Kurzweilová
 
Za MF SR:    Dagmar Moravčíková
		
Za CR SR:	Milan  Jasenovec

Za ÚNMS SR:  Dušan Podhorský

Za Stály sekretariát Rady colnej únie:

Jaromír Císař – generálny riaditeľ

Prizvaní :    Jozef Rajtar
	         Valéria Rybárová
	         Ľubica Janovská
         Gabriela Matusová

1.	Otvorenie rokovania

      Na úvod rokovania Rady colnej únie (ďalej len „Rada“) minister priemyslu a obchodu Českej republiky Miroslav Grégr privítal delegáciu slovenskej časti Rady  na českej pôde a poprial jej úspešné rokovanie.

Rokovanie Rady   otvoril jej predseda a minister hospodárstva SR Ľubomír Harach, ktorý privítal členov Rady a prítomných  delegátov a zároveň  predniesol krátke úvodné slovo.

      Predložený návrh programu 18. riadneho zasadnutia Rady  schválili členovia Rady bez pripomienok. Program rokovania je uvedený v prílohe tohto záznamu.

2.	Voľba predsedu Rady colnej únie na 18. funkčné obdobie

       V súlade s článkom 30 ods. 3 Zmluvy o vytvorení colnej únie medzi ČR a SR a článkom 2 Štatútu Rady predložil minister hospodárstva SR ako jej úradujúci predseda návrh na zvolenie ministra priemyslu a obchodu ČR za predsedu Rady na osemnáste funkčné obdobie.

        Rada zvolila jednomyseľne Miroslava Grégra za  svojho predsedu.

3.	Kontrola plnenia úloh zo 17. zasadnutia Rady colnej únie  16. novembra 2000

	Rada vzala predloženú kontrolu plnenia úloh na vedomie v zmysle pripomienok prednesených jej členmi.

	Úlohy prijaté Radou rozhodnutím č. 21 zo dňa 16. novembra 2000 boli splnené alebo sa priebežne plnia okrem  úlohy G/5c , ktorá splnená nebola. Týka sa ukončenia rokovaní o dohode o vzájomnom uznávaní výsledkov skúšok v oblasti agropotravinárskych výrobkov. Plnenie tejto úlohy bolo prerokované v rámci bodu 11a  / rôzne /.
	
	 Priebežne sa plní dlhodobá úloha G/2c týkajúca sa informácie o činnosti Medzirezortnej konzultačnej skupiny a špecializovaných pracovných skupín ako aj úloha H/2e ukladajúca generálnemu riaditeľovi Stáleho sekretariátu Rady colnej únie (ďalej len Stály sekretariát)  priebežne zabezpečiť čerpanie finančných prostriedkov v roku 2001 v súlade so schváleným rozpočtom.

	Zároveň bolo odporučené ministrovi  poľnohospodárstva ČR a ministrovi pôdohospodárstva SR naďalej sledovať dlhodobú resp. neukončené úlohu G/5a zameranú na spoločný postup pri rokovaniach o ďalšej liberalizácii obchodu s agropotravinárskymi výrobkami s tretími krajinami ako aj úlohu  G/5b týkajúcu sa prípravy spoločného postupu  na rokovanie príslušného výboru WTO k problematike vývozných podpôr na cukor.

	K plneniu úlohy G/2a týkajúcej sa návrhov Zmluvy medzi Slovenskou republikou a Českou republikou o štatúte Rady colnej únie  a štatúte Stáleho sekretariátu Rady colnej únie ako aj Zmluvy medzi Slovenskou republikou a Českou republikou o úhrade výdavkov spojených s činnosťou colnej únie sa dohodlo, že podpísanie uvedených zmlúv sa uskutoční počas oficiálnej návštevy  predsedu vlády SR v ČR v dňoch 28.-29. mája t.r.

	K úlohe G/3 sa dohodlo, že navrhovaná zmena čl. 38 Zmluvy medzi Slovenskou republikou a Českou republikou o vytvorení  colnej únie o spôsobe vypovedania zmluvy vyplývajúcej z budúceho členstva oboch zmluvných strán v Európskej únii sa prerokuje vo vláde ČR a vláde SR. Schvaľovací proces v parlamentoch oboch strán nebude zatiaľ započatý     a uvedené dokumenty sa predložia do parlamentov spolu s ostatnými zmluvami, ktoré budú v rámci prístupového procesu do ES upravované resp. vypovedané.  
  
	Pri prerokovaní úlohy G/4a bolo odporučené ministrom financií oboch republík, aby sa pri príprave colných sadzobníkov na rok 2002 odstránili rozdiely v zoznamoch rozvojových krajín, ktorým sa poskytujú výhody všeobecného systému preferencií v zmysle zoznamu UNCTAD.

4.	Návrh výročnej správy o plnení Zmluvy medzi Slovenskou republikou a Českou    
      republikou o vytvorení colnej únie za rok 2000

Rada prerokovala a schválila návrh výročnej správy  o plnení Zmluvy medzi Slovenskou republikou a Českou republikou o vytvorení colnej únie za rok 2000 s doplňujúcou pripomienkou členov Rady.
 
	Rady ocenila dobré spracovanie správy podľa novej osnovy, ktorá prispela k zlepšeniu  vypovedacej schopnosti a prehľadnosti materiálu. 

	V nadväznosti na  pripomienku slovenskej strany členovia Rady odsúhlasili doplnenie znenia záverov a odporučení na rok 2001 v časti 4.2.1 výročnej správy, ktorým odporučili iniciovať rokovania zmluvných strán za účelom zjednotenia   zoznamov rozvojových štátov na účely poskytovania všeobecného systému preferencií podľa zoznamu rozvojových krajín, vydávaného Konferenciou OSN pre obchod a rozvoj / UNCTAD/ a EÚ.

	Rada následne odporučila koordinátorom zmluvných strán – ministrovi priemyslu a obchodu ČR a ministrovi hospodárstva SR predložiť výročnú správu v doplnenom znení na rokovanie vlády ČR a vlády SR. 

5.	Výsledky rokovania Výboru pre koordináciu hospodárskej politiky          
      v poľnohospodárstve vrátane koordinácie postupu voči tretím štátom

Rada vzala na vedomie výsledky rokovania Výboru pre koordináciu hospodárskej politiky v poľnohospodárstve.
 
Prerokovala problematiku dočasného ochranného opatrenia prijatého českou stranou „erga omnes“ na ochranu domáceho výrobného odvetvia pred zvýšenými dovozmi výrobkov 

nahradzujúcich alebo obmedzujúcich použitie cukru. Česká strana informovala, že v súčasnosti prebieha zisťovanie, výsledky ktorého budú známe v priebehu mesiaca mája, najneskôr júna t.r.  Česká strana bude slovenskú stranu informovať o výsledku zisťovania a súčasne plánuje uskutočniť stretnutie českej a slovenskej strany, na ktorom sa budú konzultovať návrhy na konečné riešenie tejto otázky. Česká strana predbežne uviedla, že návrh riešenia, ktorý bude nasledovať po ukončení zisťovania, by mal byť pre slovenskú stranu podstatne výhodnejší než súčasná situácia.

Minister pôdohospodárstva SR podľa svojho vyjadrenia očakával, že česká strana vyhlási ukončenie ochranného opatrenia na dovoz glukózových a dextrózových sirupov, pretože podľa stanoviska vypracovaného Výskumným ústavom potravinárskym v Prahe pri použití týchto komodít nejde o náhradu cukru. Taktiež teoretická štúdia o možnostiach technického využitia sacharózy ako náhrady glukózových sirupov v rôznych potravinárskych postupoch, ktorú vypracovala  holandská organizácia pre aplikovaný vedecký výskum výživy a potravín prišla k záveru, že glukóza, glukózové sirupy a dextrózové sirupy nie sú náhradou sacharózy v technologických procesoch. Zároveň požiadal o definitívny termín zrušenia ochranných opatrení na uvedené komodity. Česká strana sa vyjadrila, že dôvodom predĺženia procedúry zisťovania je, že Amylum Boleráz požiadal o ústne rokovanie, ktoré sa uskutočnilo 12.4.2001.

 K problematike dovozu izoglukózy do ČR minister pôdohospodárstva SR zdôraznil, že  kvóta na dovoz izoglukózy  vo výške 5 000 ton /rok pôvodne prijatá iba na dovozy zo SR sa po zavedení ochranného opatrenia bude vzťahovať na všetky dovozy tejto komodity do ČR, čo značne znevýhodní pozíciu  slovenského výrobcu. 

K problematike citlivých položiek vo vzájomnom obchode obe strany  konštatovali, že je aj naďalej potrebné sa nimi podrobne zaoberať a hľadať riešenia  v rámci rokovaní Výboru.

Rada ďalej prerokovala postup zmluvných strán pri rokovaniach o liberalizácii obchodu s poľnohospodárskymi komoditami .

K problematike liberalizácie obchodu s EÚ česká strana informovala, že v súčasnej dobe očakáva stanovisko EK k novému návrhu ČR na liberalizáciu obchodu so spracovanými poľnohospodárskymi výrobkami, a preto nebolo možné dať toto stanovisko k dispozícii slovenskej strane tak, ako bolo dohodnuté na zasadaní Výboru. Zároveň upozornila, že zatiaľ sa toto rokovanie  nevyvíja priaznivo pre realizáciu ďalšej liberalizácie, lebo podmienky a návrhy riešení zo strany EÚ sú  pre českú stranu ťažko akceptovateľné.         

Slovenská strana uviedla, že po získaní návrhu rozhodnutia Asociačnej Rady k Protokolu č. 3 pristúpila k pokračovaniu schvaľovacieho procesu s tým, že na májové rokovanie vlády SR už pripravuje materiál, ktorým by mali byť schválené výsledky doterajších rokovaní o liberalizácii obchodu so spracovanými poľnohospodárskymi výrobkami. Zároveň vyslovila nádej, že týmto svojím postupom nesťaží pozíciu ČR pri ďalších rokovaniach s EK.

Rada ocenila koordináciu postupu oboch strán pri rokovaniach s Chorvátskou republikou o  uzatvorení dohody o voľnom obchode za oblasť poľnohospodárstva,  ktorá bola parafovaná vedúcimi jednotlivých delegácií dňa 27.4.2001. Na týchto rokovaniach obe strany postupovali koordinovane, výsledkom čoho je takmer identický zoznam komodít , ktoré sú predmetom liberalizácie.

V súvislosti s liberalizáciou obchodu s agropotravinárskymi komoditami s Estónskom, Lotyšskom, Maďarskom, Poľskom bolo dohodnuté, že je potrebné pri týchto rokovaniach zvýšiť vzájomnú informovanosť a postupovať  spoločne a koordinovane.  V tomto zmysle bolo prijaté aj rozhodnutie Rady.

6.	Informácia o súčasnom stave prístupového procesu Českej republiky a Slovenskej  
      republiky do Európskej únie.

	Rada prerokovala a vzala na vedomie informáciu o súčasnom stave prístupového procesu ČR a  SR do EÚ, ktorý vypracoval SS RCÚ v spolupráci s ministerstvami zastúpenými v Rade.

	Členovia Rady vysoko ocenili kvalitu predloženého materiálu ako aj skutočnosť, že sa v priebehu minulého roka podstatne rozšírila a prehĺbila spolupráca príslušných ústredných orgánov oboch zmluvných strán v danej oblasti.

	V diskusii námestníčka ministra zahraničných vecí ČR a štátny tajomník ministerstva zahraničných vecí SR informovali o súčasnom stave prístupového procesu v oboch republikách.  Zástupkyňa ministra MZV ČR uviedla, že cieľom Českej republiky je uzatvoriť za švédskeho a v priebehu belgického   predsedníctva čo najviac negociačných kapitol pri dodržaní zásady nezľavovať, tam kde to nie je žiadúce, zo svojich požiadaviek za účelom urýchliť uzatvorenie kapitoly. Kľúčovým pre ďalší postup rokovaní bude švédske predsedníctvo. Za predpokladu zásadného pokroku v rokovaniach  ČR očakáva, že negociácie s najpokročilejšími kandidátskymi  krajinami by mohli byť uzatvorené v priebehu  roka 2002 a chce byť medzi prvými kandidátmi, ktorí vstúpia do EÚ. Priebeh prístupového procesu ako aj negociácií ukázal, že koordinácia spoločného postupu v niektorých oblastiach medzi ČR a SR priniesla pozitívne výsledky. Naopak v prípadoch, keď vzájomná komunikácia bola menej intenzívna pred prezentovaním negociačnej pozície Európskej komisii, došlo k potenciálnemu oslabeniu pozícií oboch krajín.
	
	Štátny tajomník MZV SR informoval, že SR má záujem počas švédskeho predsedníctva   otvoriť zostávajúce kapitoly negociačného procesu a v priebehu tohto roka vytvoriť základné predpoklady pre to, aby sa približne rovnaký, alebo identický termín vstupu oboch krajín do EÚ stal reálnym. Ďalej uviedol, že jednou z oblastí spoločného záujmu, kde by bolo účinné a efektívne vzájomne koordinovať negociačné pozície je kapitola voľný pohyb kapitálu, majúca vplyv na oblasť poľnohospodárstva / možnosť nadobúdania pôdy cudzincami /.  

Zároveň predniesol návrh na posúdenie možnosti zavedenia spoločného administrovania výberu cla na vstupných hraniciach oboch zmluvných strán. Vzhľadom na množstvo legislatívnych, administratívno-technických a ďalších problémov s tým spojených bolo by potrebné kvalifikovane posúdiť výhody takéhoto postupu  a zvážiť možnosť jeho zavedenia ešte pred vstupov do Európskej únie.

Rada odporučila ministrom, členom Rady spolupracovať v ďalších oblastiach súvisiacich s prístupovým procesom do EÚ formou ad hoc pracovných skupín, resp. v rámci existujúcich špecializovaných pracovných skupín a o výsledkoch ich činnosti informovať Stály sekretariát.

7. Informácia o činnosti Medzirezortnej konzultačnej skupiny a špecializovaných   
    pracovných skupín

	 Rada vzala na vedomie informáciu  o činnosti Medzirezortnej konzultačnej skupiny a špecializovaných pracovných skupín. Členovia Rady  ocenili výsledky rokovania pracovných skupín, najmä výmenu informácií a skúseností z prístupového procesu do   EÚ, z tvorby, realizácie a harmonizácie jednotlivých sektorových politík. Pozitívne hodnotili najmä spoluprácu v oblasti energetiky, chemického priemyslu a v oblasti ochrany spotrebiteľa. Za veľmi perspektívnu považujú možnosť spolupráce v oblasti výroby a dodávok leteckej a ostatnej techniky. 

	Obe strany podporili rozvoj vzájomnej spolupráce inštitúcií zameraných na podporu  zahraničného obchodu  a prílev zahraničných investícií .  Okrem vyššie uvedených oblastí sa činnosť Medzirezortnej konzultačnej skupiny a špecializovaných pracovných skupín  zameria v najbližšom období na vytváranie priaznivého prostredia  pre zahraničných investorov, spoluprácu pri hľadaní strategických investorov a využívanie štrukturálnych fondov Európskej Únie.
 
Záverom  česká strana navrhla, aby príslušná špecializovaná pracovná skupina prerokovala možnosti spolupráce pri výrobe traktorov Zetor, a to aj vzhľadom  na možnosti uplatnenia produkcie na tretích trhoch. V tejto súvislosti zároveň požiadala slovenskú stranu zvážiť možnosť  prerozdelenia  účelových poľnohospodárskych dotácií  v prospech nákupov traktorov   Zetor.

8. Informácia  o súčasnom stave v oblasti uznávania certifikátov v SR, ČR a v rámci  
    prístupového procesu do EÚ

     Rada  vzala na vedomie informáciu o súčasnom stave v oblasti  uznávania certifikátov v ČR a v SR a v rámci prístupového procesu k EÚ.

     Predseda ÚNMZ ČR  skonštatoval, že existujúci zmluvný vzťah medzi  ÚNMZ ČR a ÚNMS SR, ako  aj medzi MPO ČR a MVRR SR plní svoj účel a prispieva k zjednodušeniu procedúr vo vzájomnej obchodnej výmene. Na českej strane sa blíži k ukončeniu schvaľovací proces  podpísania  Protokolu  k Európskej dohode o posudzovaní zhody a akceptácii priemyslových výrobkov (PECA). Zdôraznil, že spolupráca medzi oboma úradmi  je na vysokej úrovni  a odzrkadľuje sa pri príprave významných materiálov pre vlády oboch zmluvných strán.

     Predseda ÚNMS SR potvrdil vzájomnú spoluprácu medzi úradmi  a ocenil jej výsledky pri rokovaniach s EÚ, ako napr. otvorenie a uzatvorenie kapitoly o slobodnom pohybe tovarov, pri rokovaniach o vstupe do európskych normalizačných orgánov CEN  a CENELEC. Vďaka úzkej spolupráci slovenská strana naplní tento rok požiadavku implementovania 80% európskych noriem do slovenských technických noriem. V júni tohto roku slovenská strana začne oficiálne rokovania o pristúpení k Európskej dohode o posudzovaní zhody a akceptácii priemyslových výrobkov (PECA). SR a ČR spolupracujú aj v rámci krajín CEFTA a odovzdávajú svoje skúsenosti z prístupového procesu ostatným krajinám CEFTA.

     Rada  ocenila  a vyzdvihla dobrú spoluprácu a vzájomnú ústretovosť v tejto oblasti a     odporučila predsedovi ÚNMZ ČR a predsedovi ÚNMS SR pokračovať v spolupráci v oblasti posudzovania zhody v rámci colnej únie ČR a SR a v rámci prípravy rokovaní oboch zmluvných strán s orgánmi Európskeho spoločenstva.

9.	Návrh novej organizačnej štruktúry Stáleho sekretariátu Rady colnej únie

      Rada vyslovila súhlas s návrhom novej organizačnej štruktúry Stáleho sekretariátu.

     Predložený materiál obsahuje návrh organizačného poriadku Stáleho sekretariátu vrátane organizačnej štruktúry. Pracovné náplne pracovných pozícií boli v súlade s rozhodnutím Rady vypracované a prerokované s koordinátormi. Slovenská strana odovzdala v písomnej forme pripomienky k návrhu organizačného poriadku a odporučila generálnemu riaditeľovi Stáleho sekretariátu uvážiť ich zapracovanie do nového organizačného poriadku.

      Rada ocenila vypracovanie organizačného poriadku a vyslovila  presvedčenie, že predložený materiál umožní plniť náročné úlohy kladené Radou na Stály sekretariát. Rada zároveň konštatovala, že podklady predkladané Stálym sekretariátom na rokovania Rady sú spracované na vysokej kvalitatívnej úrovni.

10.	Informácia o výsledkoch čerpania rozpočtu Stáleho sekretariátu Rady colnej únie za rok 2000 a odhad čerpania k 30. júnu 2001 

      Rada konštatovala, že suma výdavkov Stáleho sekretariátu v roku 2000 nebola prekročená a čerpanie sa realizovalo v súlade s prijatými zásadami.
Rada schválila čerpanie rozpočtu Stáleho sekretariátu za rok 2000. 

       Ministerstvo financií SR viaže v 1. polroku 2001 rozpočtové prostriedky Stáleho sekretariátu vo výške 55 % z  ročného objemu. Viazanie rozpočtových prostriedkov v roku 2001 zo strany ministerstva nie je podľa Stáleho sekretariátu v súlade s jeho postavením          a s princípom úhrady výdavkov spojených s činnosťou colnej únie zmluvnými stranami v pomere 50 : 50. Toto stanovisko podporila  za Ministerstvo financií ČR námestníčka ministra. Rada požiadala ministerku financií Slovenskej republiky, aby voči Stálemu sekretariátu  Rady neuplatňovala viazanie rozpočtu výdavkov na rok 2001.

11.	Informácia o súčasnom stave vo vzájomnom uznávaní výsledkov skúšok  
      akreditovaných laboratórií a štátnych zdravotníckych ústavov v oblasti   
      agropotravinárskych výrobkov

	Rada vzala na vedomie informáciu o súčasnom stave vo vzájomnom uznávaní výsledkov skúšok akreditovaných laboratórií a  štátnych zdravotníckych ústavov v oblasti agropotravinárskych  výrobkov.

	Vzhľadom na dodatočné pripomienky MZV ČR k článku 9 bod 2 týkajúceho sa vypovedania termínu ukončenia platnosti Dohody medzi vládou SR a vládou ČR  o vzájomnom uznávaní výsledkov laboratórnych skúšok poľnohospodárskych a potravinárskych výrobkov, je nevyhnutné upraviť predložený návrh textu dohody, neodkladne ho prerokovať a predložiť na schválenie vláde ČR a vláde SR. V tomto zmysle bol upravený i návrh rozhodnutia.

12.	Informácia  o výsledkoch rokovania  expertov o postupoch pri prijímaní ochranných   
      opatrení, uskutočneného dňa 18. 4. 2001 v Prahe

	Rada prerokovala informáciu o výsledkoch rokovania expertov o postupoch pri prijímaní ochranných opatrení, uskutočneného dňa 18. 4. 2001 v Prahe a vzala ju na vedomie. Rada odporučila ministrovi priemyslu a obchodu ČR a ministrovi hospodárstva SR, aby pri prijímaní ochranných opatrení „erga omnes “ uplatňovali postupy, dohodnuté na rokovaní expertov dňa 18. 4. 2001, ktoré sú uvedené v prílohe k rozhodnutiu Rady č. 22.

–––––––––––––––––––––––––––––                              –––––––––––––––––––––––––––––
           generálny riaditeľ                                                                    predseda   
 Stáleho sekretariátu Rady colnej únie                                        Rady colnej únie

STÁLY SEKRETARIÁT RADY COLNEJ ÚNIE

VÝROČNÁ SPRÁVA

o plnení Zmluvy medzi Slovenskou republikou a 
Českou republikou o vytvorení colnej únie 
za rok 2000

Bratislava, apríl 2001

O b s a h

										                           Strana

 Úvod										                             1

1. Voľný pohyb tovaru								                 2
     1.1.  Colná politika		 	                                                                            2
     1.2.  Licenčná politika 								                 4
     1.3.  Certifikácia výrobkov							                 6
     1.4.  Opatrenia na ochranu platobnej bilancie                                                                      6
     1.5.  Vzájomné obchodné vzťahy medzi Českou republikou a Slovenskou republikou      6
     1.6.   Problematika vzájomného obchodu s agropotravinárskymi  výrobkami                  11

2. Obchodná politika ČR a SR voči tretím krajinám					               13
     2.1.  Európska únia							                           13
     2.2.  Stredoeurópska dohoda o voľnom obchode (CEFTA)				   14 
     2.3.  Ostatné  dohody  o voľnom obchode					               14 
     2.4.  Svetová obchodná organizácia						               15

3.	Činnosť orgánov colnej únie								  16
3.1.    Rada colnej únie								              16
3.2.    Stály sekretariát Rady colnej únie						              18
3.2.1. Činnosť Stáleho sekretariátu						              18
3.2.2. Čerpanie rozpočtu Stáleho sekretariátu Rady colnej únie                                      19

4.  Závery a odporučenia								              21
    4.1.    Vyhodnotenie záverov a odporučení na rok 2000				              21
4.2.	   Závery a odporučenia na rok 2001 						              22
4.2.1.  Colná politika								              22
4.2.2.  Licenčná politika							                          22
4.2.3.  Oblasť certifikácie							                          23
4.2.4.  Zahraničný obchod 							                          23
4.2.5.  Poľnohospodárska  politika						              24
4.2.6.  Obchodná politika ČR a SR voči tretím krajinám				              24
4.2.7.  Orgány  colnej únie							                          25
4.2.8.   Štatistika								                          25

Príloha č. 1 – Právne  predpisy vzťahujúce sa na činnosť colnej únie SR a ČR
   v roku 2000

Príloha č. 2 – Zahraničný obchod ČR a SR v rokoch 1999-2000

Príloha č. 3 – Záznamy z rokovaní Výboru  pre koordináciu hospodárskej politiky
                       v  poľnohospodárstve  za rok 2000

Úvod

V súlade s článkom 3 svojho Štatútu Stály sekretariát Rady colnej únie predkladá Rade colnej únie Návrh výročnej správy o plnení Zmluvy o vytvorení colnej únie medzi Českou republikou a Slovenskou republikou za rok 2000. Rada colnej únie podľa článku 29, odsek 4 Zmluvy predkladá výročnú správu zmluvným stranám.

	Spolupráca  zmluvných strán colnej únie v ôsmom roku jej existencie zaznamenala ďalší posun smerom k nadštandardnosti vzájomných vzťahov a k zintenzívneniu komunikácie na všetkých úrovniach riadenia.

	Smery i konkrétne formy spolupráce napĺňali základné ciele Zmluvy a  boli významnou mierou determinované prebiehajúcim procesom prípravy oboch krajín na členstvo v Európskej únii. Zmenu kľúčového významu znamenalo zapojenie Slovenskej republiky do procesu rokovaní o podmienkach vstupu na základe záverov, prijatých helsinským summitom Európskej únie, čím bol vytvorený predpoklad  pre lepšiu synchronizáciu prípravy oboch krajín na členstvo v oblastiach spoločného záujmu.

	Zmluvné strany vyhodnotili výsledky spolupráce v príprave na vstup do Európskej únie v oblastiach zahrnutých do pôsobnosti colnej únie a potvrdili záujem na pokračovaní plnenia dlhodobých úloh, prijatých Radou colnej únie v roku 1999 pre oblasť obchodnej politiky, colnej politiky a poľnohospodárstva.

	Zvýšenú pozornosť venovali zmluvné strany otázkam vzájomného obchodu. Po období dlhodobejšieho poklesu vzájomný obchod v roku 2000 zaznamenal oživenie k čomu prispela i realizácia námetov na jeho zlepšenie, prijatých Radou colnej únie v predchádzajúcom období.

	Významným faktorom prehĺbenia spolupráce bolo vytvorenie Medzirezortnej konzultačnej skupiny a jej špecializovaných pracovných skupín, ktoré vznikli na základe Dohody o spolupráci medzi Ministerstvom priemyslu a obchodu ČR a Ministerstvom hospodárstva SR. Ich činnosť sa premieta do konkrétnych foriem spolupráce a spoločných projektov. 

	V rámci colnej politiky bola činnosť orgánov colnej únie sústredená predovšetkým na oblasť prípravy colných sadzobníkov ČR a SR na rok 2001. Pozornosť bola venovaná taktiež otázkam licenčnej politiky a certifikácie výrobkov. Citlivou oblasťou vo vzájomných vzťahoch naďalej zostáva problematika vzájomného obchodu s agropotravinárskymi výrobkami, riešená v rámci Výboru pre koordináciu hospodárskej politiky v poľnohospodárstve. 

	V oblasti obchodnej politiky zmluvných strán voči tretím krajinám bola v súlade            s hlavnými prioritami zahraničnej politiky ČR a SR činnosť colnej únie zameraná predovšetkým na spoluprácu v prístupovom procese oboch krajín  k EÚ, ďalej na prehĺbenie spolupráce  v rámci CEFTA a s krajinami EFTA, ako aj na liberalizáciu obchodných vzťahov                      s Chorvátskou republikou. Uvedené smery zostávajú v platnosti ako určujúce i pre ďalšiu spoluprácu v rámci colnej únie.

	Orgány colnej únie venovali v priebehu minulého roka náležitú pozornosť aj inštitucionálnym otázkam, keď ako výsledok práce expertnej skupiny koordinovanej Stálym sekretariátom odsúhlasili návrhy Zmluvy o štatútoch Rady colnej únie a Stáleho sekretariátu Rady colnej únie a Zmluvy o výdavkoch spojených s činnosťou colnej únie.

1. Voľný pohyb tovaru	

1.1. Colná politika
  
      V roku 2000 uplatňovali Česká republika a Slovenská republika vo svojich colných sadzobníkoch rovnaké colné sadzby na dovoz z tretích krajín, čím bola splnená jedna zo základných  podmienok Zmluvy o vytvorení colnej únie medzi ČR a SR.

      V oblasti colnej politiky boli v roku 2000 koordinačné práce zamerané najmä na prípravu colných sadzobníkov na rok 2001 a  na prípravu protokolu týkajúceho sa definície pojmu „pôvodné výrobky“ a metód administratívnej spolupráce. Ďalej v rámci legislatívneho procesu boli prerokovávané problémy týkajúce sa otvárania nových dovozných  colných kvót, predovšetkým na poľnohospodárske komodity a doriešenia bezcolného dovozu vybraných výrobkov civilnej leteckej techniky s cieľom zabezpečenia koordinovaného postupu oboch zmluvných strán. 

     Príprava colných sadzobníkov Českej republiky a Slovenskej  republiky na rok 2001 bola koordinovaná expertnou skupinou, ktorej členmi boli zástupcovia príslušných rezortov oboch zmluvných strán a Stáleho sekretariátu Rady colnej únie. 

     Základom pre spracovanie colných sadzobníkov boli listiny koncesií a záväzkov Uruguajského kola GATT 94. Colné sadzobníky Českej republiky a Slovenskej republiky na rok 2001 obsahujú kombinovanú nomenklatúru tovaru aktualizovanú podľa nomenklatúry Európskej únie na rok 2001. Zmeny kombinovanej nomenklatúry boli vzájomne odsúhlasené a zapracované tak, aby neboli porušené medzinárodné záväzky ani jednej z republík.
     
     Okrem záväzkov vyplývajúcich z UK GATT colné sadzobníky obsahujú aj znížené colné sadzby na výrobky informačných technológií na základe prístupu oboch partnerov v colnej únii k Ministerskej deklarácii o obchode s výrobkami informačných technológií  zo Singapúru 1996.

     Expertná skupina na prípravu colných sadzobníkov na rok 2001 odsúhlasila upravené zmluvné sadzby nad rámec UK GATT, ktoré platili v roku 2000, aj na rok 2001. V colných sadzobníkoch je ďalej zapracovaný bezcolný dovoz 12 podpoložiek  HS na civilnú leteckú techniku, ktoré si navzájom dohodli zainteresované rezorty ČR a SR. 

     Zmluvné strany  odsúhlasili aj na rok 2001 nižšiu colnú sadzbu na komodity, pri ktorých bol v UK GATT prijatý nerovnaký záväzok. V colných sadzobníkoch na rok 2001 sa odstránili rozdiely v agropotravinárskych komoditách pri poskytovaní preferencií v rámci GSP.  

     Prílohy colných sadzobníkov obsahujú zoznam vybraných farmaceutických výrobkov, na ktoré sa znižuje clo od roku 2001 podľa záväzkov ČR a SR v UK GATT. Ďalšou prílohou sú okrem colných kvót, ktoré vyplývajú z medzinárodných záväzkov oboch zmluvných strán, i colné kvóty na dovozy komodít, potrebných predovšetkým na výrobnú spotrebu, pri dodržaní zásady nepoškodenia druhej strany. V zásade boli na rok 2001  ponechané colné kvóty, uplatňované zmluvnými stranami v minulom roku, a naviac boli prerokované a odsúhlasené požiadavky na zvýšenie objemu doteraz uplatňovaných colných kvót a otvorenie nových. Colné kvóty za oblasť poľnohospodárstva boli prerokované vo Výbore pre koordináciu hospodárskej politiky v poľnohospodárstve.

      Prílohou colných sadzobníkov sú aj zoznamy najmenej rozvinutých krajín a rozvojových krajín na účely poskytovania GSP. Zoznam rozvojových krajín, ktorým ČR a SR poskytujú  preferenčné colné sadzby v rámci  GSP, nie je na rok 2001 jednotný. Na záverečnom rokovaní expertnej skupiny boli návrhy týchto zoznamov vzájomne odsúhlasené s tým, že oproti roku 2000 sa zoznamy zúžia o Singapúr a Južnú Kóreu. Česká strana pred zasadnutím Rady colnej únie dodatočne predložila požiadavku na vypustenie ďalších 13 krajín. Rada colnej únie vo svojom rozhodnutí č. 21 zo dňa 16. novembra 2000 odporučila ministerke financií SR a podpredsedovi vlády a ministrovi financií ČR prerokovať zoznam krajín, ktorým sa poskytujú výhody všeobecného systému preferencií, o výsledku týchto rokovaní informovať koordinátorov a výsledky zapracovať do návrhov colných sadzobníkov na rok 2001. Ministerstvo financií ČR predmetnú záležitosť s Ministerstvom financií SR znovu prerokovalo. Výsledkom bolo, že slovenská strana potvrdila ešte vypustenie Malty a Cypru zo zoznamu rozvojových krajín uvedených v colnom sadzobníku SR. Tento výsledok rokovania bol premietnutý do colných sadzobníkov ČR a SR. 

	Colné sadzobníky na rok 2001 boli vydané nariadením vlády ČR č. 441/2000  Zb. a nariadením vlády  SR č. 480/2000 Z.z.

     Na novembrovom zasadnutí Rady colnej únie bola podpísaná Dohoda medzi vládou Slovenskej republiky a Českej republiky, ktorou sa menia niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce uvedeného v článku 1 Dohody medzi vládou Slovenskej republiky a vládou Českej republiky zo dňa 8. novembra 1999, ktorou sa mení ustanovenie článku 1 Dohody medzi vládou Slovenskej republiky a vládou Českej republiky zo dňa 7. decembra 1998, ktorou sa mení ustanovenie článku 1 Dohody medzi vládou Slovenskej republiky a vládou Českej republiky zo dňa 21. decembra 1996, ktorou sa mení ustanovenie článku 1 Dohody medzi vládou Slovenskej republiky a vládou Českej republiky o pravidlách pôvodu tovaru a metódach administratívnej spolupráce zo dňa 22. februára 1993. 
V dohode sú premietnuté  zmeny, ktoré boli navrhnuté a prerokované na expertnej úrovni a odsúhlasené členskými krajinami EÚ ako aj krajinami pridruženými k EÚ. Dohoda nadobudla platnosť 1. januára 2001.
	
	Dňa 14. júna 2000 nadobudla účinnosť Dohoda medzi vládou ČR a vládou SR                o hraničných priechodoch na spoločných štátnych hraniciach, podpísaná dňa 28. marca 2000, ktorá nahradila Zmluvu medzi ČR a SR o zriadení colných priechodov na spoločných štátnych hraniciach z roku 1993. Dohoda novo upravila pozastavenie či obmedzenie prevádzky na jednotlivých hraničných priechodoch, zmenu umiestnenia kontrolných objektov hraničných priechodov a pod.

	V priebehu roka boli vytvorené pracovné skupiny na riešenie otázok zvýšenia priepustnosti hraničných priechodov na česko-slovenských štátnych hraniciach. V dôsledku realizovaných opatrení došlo na oboch stranách k zlepšeniu organizácie práce colných orgánov a vybavovania osôb i tovaru. Vyzdvihnúť možno najmä skutočnosť, že organizačno- technologickými opatreniami sa vytvorili podmienky pre plynulejšie prepúšťanie zásielok       v tzv. rýchlom colnom vybavení (spoločný traznitný režim, TIR, ATA, prázdne kamióny a pod.). V súčasnej dobe sú v pôsobnosti colných orgánov oboch štátov vyčerpané možnosti ďalšieho zvyšovania priepustnosti hraničných priechodov a zrýchlenia procesu vybavovania bez ďalších nárokov na čerpanie finančných prostriedkov na investície a prevádzku, pričom otázka investícií  do hraničných priechodov je z hľadiska zmluvných záväzkov nepriaznivejšia pre slovenskú stranu, vzhľadom na to, že česká strana má väčšinu záväzkov už splnených.

 1.2.  Licenčná politika 

	Rada colnej únie venovala pozornosť aj problémom licenčnej politiky Českej republiky a Slovenskej republiky. Posúdila stav v tejto oblasti, ktorý bol charakterizovaný výraznými zmenami v priebehu roku 2000 v oboch zmluvných stranách, ktoré  možno uviesť nasledovne. 

	V Slovenskej republike sa licenčné konanie riadilo  vyhláškou Ministerstva hospodárstva č.15/1998 Z.z. zo dňa 16. decembra 1998 o podmienkach udeľovania úradného povolenia na dovoz a vývoz tovarov a služieb v znení neskorších predpisov. V prílohe tejto vyhlášky sú uvedené zoznamy tovaru podliehajúceho licenčnému konaniu pri dovoze resp. pri vývoze, ktoré boli každý rok aktualizované. Aktualizované zoznamy tovarov podliehajúcich licenčnému konaniu pri dovoze resp. vývoze, platné pre rok 2000, sú uvedené vo vyhláške      č. 396/1999 Z.z. zo dňa 21. decembra 1999.

	V uplynulom období slovenská strana uplatňovala voči Českej republike podľa vyššie uvedenej vyhlášky neautomatické a automatické licencie na dovoz a vývoz  niektorých citlivých,  najmä poľnohospodárskych a potravinárskych výrobkov.

	Okrem toho  slovenská strana začala od 20. 10. 2000 uplatňovať režim neautomatických licencií na vývoz pšenice a súraže, jačmeňa, kukurice a semien repky a to aj pri vývoze do Českej republiky. Toto opatrenie bolo prijaté v dôsledku kritickej situácie vyplývajúcej z nepriaznivých klimatických podmienok  pre poľnohospodársku výrobu v roku 2000.

	V roku 2001 sa licenčné konanie v Slovenskej republike bude riadiť vyhláškou Ministerstva hospodárstva SR č. 487/2000 Z.z. zo dňa 31. 12. 2000, ktorou sa mení a dopĺňa vyhláška MH SR č. 15/1998 Z.z. o podmienkach udeľovania úradného povolenia na dovoz a vývoz tovarov a služieb v znení neskorších predpisov.

	V Českej republike sa do 30. 6. 2000 licenčné konanie riadilo Vyhláškou č.560/1991 Zb., v znení neskorších predpisov (posledná novela vyhl. č. 321/1999 Zb.).

	Dňom 1. 7. 2000 nadobudol účinnosť zákon č. 62/2000 Zb. o niektorých opatreniach pri vývoze alebo dovoze výrobkov a o licenčnom konaní a o zmene niektorých zákonov.  Uplatňovaním vyššie uvedeného zákona nastali v licenčnom konaní v ČR podstatné zmeny       v tom, že akékoľvek úpravy zoznamov tovaru podliehajúceho licenčnému konaniu pri dovoze alebo vývoze, zaradenie novej položky, vyradenie pôvodnej neautomatickej položky, úprava ročného množstva, úprava ďalších podmienok udelenia licencií, je možné uskutočniť iba na základe nariadenia vlády ČR.

	V súlade s § 76 ods. 1 vyššie uvedeného zákona bolo prijaté  Nariadenie vlády ČR            č. 185/2000 Zb., ktoré bolo v priebehu roku 2000 dvakrát novelizované. A to nariadením vlády č. 446/2000 Zb., a nariadením vlády č. 495/2000 Zb. Nariadením vlády č. 446/2000 Zb. bol zvýšený limit na vydávanie neautomatických vývozných licencií na vývoz pšenice od novembra 2000 o 200 000 ton, ktorý vytvoril administratívne predpoklady pre plynulý vývoz pšenice, ktorá  nebola v rámci kvóty realizovaná v III. štvrťroku. Nariadením vlády                 č. 495/2000 Zb. došlo k veľmi výraznej redukcii počtu licencovaných položiek a k niektorým ďalším úpravám. V prílohe tohto nariadenia vlády Českej republiky sú uvedené zoznamy výrobkov, ktoré sa môžu dovážať do ČR alebo vyvážať z ČR na základe automatických, neautomatických alebo bezpečnostných licencií.

	Táto problematika bola prerokovaná na stretnutí zástupcov licenčnej správy MPO ČR, licenčného odboru MH SR a Stáleho sekretariátu Rady colnej únie v dňoch   13. - 14. 6. 2000, na ktorom bolo konštatované, že česká strana z nového nariadenia vlády ČR  vyňala značný počet položiek, v dôsledku čoho sa počet rozdielov oproti platnej licenčnej vyhláške SR podstatne zvýšil. Vzhľadom na to, že prijatím zákona č. 62/2000 Zb. a súvisiacich nariadení vlády ČR sa principiálne mení prístup českej strany k licenčnému konaniu, vzniknuté rozdiely neboli dodatočne prerokované za účelom ich zosúladenia.

	Podľa vyššie uvedeného nariadenia vlády Českej republiky česká strana                      do 31. 12. 2000 nevyžadovala  licencie na dovoz výrobkov zo Slovenskej republiky, uvedených  v častiach I až VI prílohy č. 1, a licencie na vývoz výrobkov do Slovenskej republiky, uvedených v častiach I až VI prílohy č. 2. Avšak v zmysle Nariadenia vlády            č. 185/2000 Zb. od 1. 1. 2001 uplatňuje rovnaký licenčný režim  pri dovoze zo Slovenskej republiky ako aj pri vývoze do Slovenskej republiky ako voči tretím krajinám, čo je nový prvok vo vzájomných obchodných vzťahoch      v rámci colnej únie.

	Podľa prílohy č. 4 tohto nariadenia,  v ktorej je uvedený zoznam výrobkov, ktoré môžu byť vyvážané z Českej republiky iba na základe neautomatickej licencie do konca roku 2000, česká strana vyžadovala licencie na vývoz komodít živý hovädzí dobytok do 300 kg, kravy, živé ošípané do 50 kg, pšenica a súraž, raž, jačmeň, kukurica aj pri vývoze do SR                  od 1. 7. 2000 do 31. 12. 2000.

	Z vyššie uvedeného vyplýva, že obe zmluvné strany uplatňujú vo vzájomnom obchode na vybrané citlivé komodity licenčné konanie. So zámerom udržať nadštandardné vzťahy medzi Českou republikou a Slovenskou republikou a  vzhľadom na príslušné ustanovenia Zmluvy medzi Slovenskou republikou a Českou republikou o vytvorení colnej únie Rada colnej únie odporučila ministrovi  hospodárstva SR a ministrovi priemyslu a obchodu ČR posúdiť možnosť znižovania počtu položiek, ktoré podliehajú licenčnému konaniu pri dovoze alebo vývoze vo vzájomnom obchode v rámci colnej únie s cieľom ich minimalizácie.

1.3.Certifikácia výrobkov

	Rada colnej únie na zasadnutí 9. 5. 2000 vzala na vedomie predloženú informáciu         o súčasnom stave v oblasti posudzovania zhody  priemyselných, stavebných a potravinárskych výrobkov v ČR a v SR.

	Nová právna úprava posudzovania zhody v SR, prijatá zákonom č. 264/1999 Z.z.        o technických  požiadavkách na výrobky a o posudzovaní zhody a o zmene a doplnení niektorých zákonov, ktorá nadobudla účinnosť  1. 1. 2000, spolu s vykonávacími predpismi, znamená výrazný krok k plnej harmonizácii pravidiel v SR s pravidlami EÚ v oblasti technických požiadaviek na výrobok a posudzovanie zhody.

	Rada colnej únie ocenila úroveň spolupráce Úradu pre technickú normalizáciu, metrológiu a štátne skúšobníctvo ČR a Úradu pre normalizáciu, metrológiu a skúšobníctvo SR. Vzala na vedomie, že Česká republika v priebehu roku 2000 parafovala Protokol               k Európskej dohode o posudzovaní zhody a akceptácii priemyselných výrobkov (PECA).           S členskými štátmi Európskeho spoločenstva si bude vzájomne uznávať výsledky postupov posudzovania zhody, vykonaných v súlade s právom Spoločenstva alebo národným právom,    v oblastiach uvedených v prílohách Protokolu o priemyslových výrobkoch, ktoré majú pôvod na území ES alebo ČR podľa nepreferenčných pravidiel pôvodu. Protokol je založený na ekvivalencii práva ČR a ES. Zároveň predstavuje harmonizáciu technických predpisov v ČR. Rokovanie zástupcov SR s EÚ  o uzatvorení obdobného Protokolu začalo expertnou skupinou                 v septembri roku 2000. Slovenská strana akceptovala požiadavky recipročného prístupu vzájomného uznávania založené na právnych predpisoch ES a ekvivalentne transponovaných do právnych predpisov SR.

	Rada colnej únie na svojom zasadnutí požiadala ministra pôdohospodárstva SR a ministra poľnohospodárstva ČR prerokovať v spolupráci s ministrom zdravotníctva SR a ministrom zdravotníctva ČR možnosť vzájomného uznávania výsledkov skúšok akreditovaných laboratórií a štátnych zdravotných ústavov ČR a SR poľnohospodárskych a potravinárskych výrobkov. V tomto zmysle bol v priebehu roku 2000 vypracovaný na expertnej úrovni návrh textu dohody medzi vládou Českej republiky a Slovenskej republiky      o  uznávaní výsledkov skúšok akreditovaných laboratórií a štátnych zdravotných ústavov. Uzatvorenie tejto dohody sa predpokladá v 1. polroku 2001.

1.4. Opatrenia na ochranu platobnej bilancie

	V priebehu roku 2000 Slovenská republika pokračovala v uplatňovaní dovoznej prirážky na základe vyhlášky MF SR č. 118/1999 v zmysle neskorších predpisov.                    S účinnosťou od 1. 1. 2000 bola dovozná prirážka znížená na 5 % a od 1. 7. 2000 na 3 %. Dovozná prirážka bola s účinnosťou od 1. 1. 2001 zrušená, čím sa vyrovnali podmienky pre prístup českých výrobkov na trh SR s  výrobkami domácej proveniencie.

1.5. Vzájomné obchodné vzťahy medzi Českou republikou a  Slovenskou republikou         
	Pri hodnotení vzájomných obchodných vzťahov Českej republiky a Slovenskej republiky možno konštatovať, že sa v roku 2000 podarilo zastaviť pokles vzájomného obratu v absolútnych hodnotách. V porovnaní s rokom 1999 vzrástol obrat ČR so SR o 18,1 % a obrat SR s  ČR vzrástol o 17,7 %. Vyšším tempom rástol obrat ČR ako aj SR s tretími krajinami, kde ČR zaznamenala rast o 26,4 % a SR o 29,7 %. Vzhľadom na tento vývoj podiel vzájomného zahranično-obchodného obratu na celkovom obrate každej z krajín poklesol. Podiel obratu so SR na celkovom obrate ČR predstavoval  6,8 %, kým obdobný ukazovateľ v SR bol 16 %. Uvedený vývoj bol výsledkom pôsobenia viacerých faktorov. Ide  predovšetkým o vývoj ekonomiky oboch partnerov v colnej únii, ako aj hospodársky vývoj najdôležitejších obchodných partnerov ČR a SR. Vývoj v sledovanom období v rozhodujúcej miere ovplyvnil rast cien ropy na svetových trhoch v súčinnosti so spevňovaním kurzu amerického dolára a následné premietnutie týchto vplyvov do cien ďalších komodít.  

Štatistické údaje o vývoji vzájomného obchodu Českej republiky a Slovenskej republiky: 

_Ukazovateľ | Zahraničný obchod Českej republiky v mld Kč | Zahraničný obchod Slovenskej republiky  v mld Sk
| 1999 | 2000 | Index               00/99 | Rozdiel          00-99 | 1999 | 2000 | Index               00/99 | Rozdiel          00-99
dovoz zo SR/ČR | 60,9 | 74,7 | 122,7 | 13,8 | 78,2 | 86,8 | 111,0 | 8,6
vývoz  do SR/ČR | 75,3 | 86,1 | 114,3 | 10,8 | 76,5 | 95,4 | 124,6 | 18,8
obrat so SR/ČR | 136,2 | 160,8 | 118,1 | 24,6 | 154,7 | 182,2 | 117,7 | 27,4
saldo s SR/ČR | 14,4 | 11,3 | . | -3,1 | - 1,7 | 8,5 | . | 10,2

Zdroj údajov: Zahraničný obchod ČR -  ČSÚ 
                       Zahraničný obchod SR -   ŠÚ SR
Prípadné rozdiely vznikajú zaokrúhľovaním absolútneho čísla

Podrobnejšie informácie o vývoji zahraničného obchodu Českej republiky a Slovenskej republiky sú uvedené v prílohe č. 2.

Česká republika

	V roku 2000 predstavoval celkový dovoz ČR 1 247,2 mld Kč, pričom oproti roku 1999 vzrástol o 28,2 %. Obdobne vzrástol aj dovoz ČR zo SR o 22,7 %, čo v absolútnom vyjadrení predstavuje nárast o 13,8 mld Kč. Rástol tiež dovoz ČR z EÚ (rast o 23,7 %), ako aj z krajín CEFTA (rast o 26,8 %). 

Z hľadiska komoditného členenia (podľa tried SITC rev.3) rast dovozu ČR zo SR rozhodujúcou mierou ovplyvnili spotrebné výrobky (trieda 6), ktorých dovoz dosiahol        26,9 mld Kč, z čoho 12,2 mld Kč predstavuje dovoz železa a ocele, nerastné palivá (trieda 3), ktorých dovoz dosiahol 13,1 mld Kč, z čoho  12,3 mld Kč predstavuje dovoz ropy a ropných výrobkov,  ďalej stroje a zariadenia (trieda 7) 10,6 mld Kč,  kde rast dovozu ovplyvnili najmä cestné vozidlá vo výške 3,2 mld Kč. Dovoz chemikálii sa zvýšil  o  10,4 mld Kč, v tom dovoz plastov  v prvotnej forme predstavoval 2,2 mld Kč a liečiv a farmaceutických výrobkov        2,1 mld Kč. 

	Celkový vývoz ČR v roku 2000 predstavoval 1 120,4 mld Kč a v porovnaní                 s rokom 1999 vzrástol o 23,3 %. Vývoz ČR do SR vzrástol  o 14,3 %, čo v absolútnom vyjadrení predstavuje zvýšenie  o 10,8 mld Kč. Vyšším tempom rástol vývoz ČR do EÚ         (o 22,1 %) i vývoz do krajín CEFTA (o 19,7 %). 

Na raste vývozu ČR do SR  sa podieľali najmä (podľa tried SITC rev.3) stroje a zariadenia (trieda 7) 25,7 mld. Kč, z ktorého najväčší podiel majú cestné vozidla v objeme 10,6 mld Kč, ďalej  spotrebné výrobky (trieda 6)  22 mld Kč z čoho  5,8 mld Kč tvorí železo, oceľ a kovové výrobky  4,9 mld Kč  a chemikálie (trieda 5) 11,6 mld Kč  z čoho 3,0 mld Kč tvoria organické chemikálie a 2,4 mld Kč liečivá a farmaceutické výrobky.

	Saldo obchodnej bilancie  Českej republiky dosiahlo v roku 2000 celkovo pasívnu hodnotu vo výške 126,8 mld Kč, čo oproti roku 1999 predstavuje vzrast  pasíva o 62,4 mld Kč. Saldo obchodnej bilancie so SR mala ČR aktívne vo výške 11,3 mld Kč, čo oproti roku 1999 predstavuje pokles aktíva  o 3,1 mld Kč. 

	Nasledujúca tabuľka dokumentuje údaje o vývoji dovozu a vývozu  Českej republiky  so Slovenskou republikou z hľadiska tovarovej štruktúry podľa klasifikácie SITC:

_Triedy | dovoz v mld Kč | vývoz v mld Kč
| Rok 1999 | podiel v % | Rok 2000 | podiel v % | Rok 1999 | podiel v % | Rok 2000 | podiel v %
0 - Potraviny | 3,8 | 6,2 | 4,2 | 5,7 | 6,3 | 8,4 | 6,9 | 8,1
1 - Nápoje | 1,3 | 2,2 | 1,1 | 1,5 | 2,9 | 3,9 | 2,7 | 3,2
2 - Surové materiály | 2,5 | 4,0 | 2,6 | 3,5 | 2,0 | 2,7 | 2,0 | 2,4
3 - Nerastné palivá | 7,5 | 12,4 | 13,1 | 17,6 | 4,1 | 5,4 | 5,0 | 5,8
4 - Oleje a tuky | 0,3 | 0,5 | 0,3 | 0,5 | 0,2 | 0,3 | 0,5 | 0,6
5 – Chemikálie | 9,1 | 14,9 | 10,4 | 14,0 | 10,3 | 13,7 | 11,6 | 13,5
6 - Spotrebné výrobky | 22,0 | 36,1 | 26,9 | 36,0 | 19,0 | 25,2 | 22,0 | 25,6
7 - Stroje a zariadenia | 10,1 | 16,6 | 10,6 | 14,2 | 22,1 | 29,3 | 25,7 | 29,8
8 - Priemyselné výrobky | 4,2 | 6,9 | 5,2 | 7,0 | 8,2 | 10,8 | 9,4 | 10,9
9 – Ostatné | 0,1 | 0,1 | 0,1 | 0,1 | 0,1 | 0,1 | 0,1 | 0,1
SPOLU | 60,9 | 100,0 | 74,4 | 100,0 | 75,3 | 100,0 | 86,1 | 100,0
z toho: poľnohospodárske tovary (tr.  0,1,4) | 5,4 | 8,9 | 5,6 | 7,5 | 9,4 | 12,5 | 10,1 | 11,7
Zdroj údajov: ČSÚ

Slovenská republika

	Celkový dovoz SR za  rok 2000 dosiahol 590,7  mld Sk, čo oproti roku 1999 predstavuje rast o 26 %. Relatívne nižším tempom rástol dovoz z ČR, ktorý sa zvýšil o 11 %. Dovoz z EÚ vzrástol o 19,3 % a z krajín CEFTA o 26,6 %.  

Z hľadiska komoditného členenia (podľa tried SITC rev.3) sa rast dovozu vo väčšine tried pohyboval v rozsahu  8 - 12 %, (okrem triedy oleje a tuky, ktorá zaznamenala rast           o 98 % a triedy nápoje s poklesom o 11,3 %). Rozhodujúcou mierou sa na dovoze  z ČR podieľal dovoz cestných vozidiel v objeme  11 mld Sk (trieda 7), železa a ocele  5,6 mld Sk a kovových výrobkov 4,9 mld Sk (trieda 6), uhlie koks a brikety 4,8 mld Sk (trieda 3).
	
	Celkový vývoz SR predstavoval  548,4 mld Sk a v porovnaní s rokom 1999 vzrástol    o 29,4 %.  Vývoz SR do ČR sa zvýšil o 24,6 %. Vyšším tempom rástol vývoz SR do EÚ        (o 28,8 %), najmä však do krajín CEFTA, kde tempo rastu dosiahlo 52,9 %. 

Rast vývozu SR do ČR bol ovplyvnený hlavne rastom vývozu nerastných palív (trieda 3) o 6,9 mld Sk,  ide predovšetkým o zvýšenie vývozu ropy a ropných výrobkov o 6,6 mld Sk. Na raste vývozu sa ďalej podieľali spotrebné výrobky (trieda 6) zvýšením o 7,2 mld Sk,           z čoho 5,4 mld predstavuje vývoz železa a ocele, ako aj chemikálie (trieda 5), vývoz ktorých vzrástol o 1,8 mld Sk, najmä vďaka vývozu organických chemikálií (o 1 mld Sk).

	Slovenská republika v roku 2000 zaznamenala celkovo pasívne saldo obchodnej bilancie vo výške 42,4 mld Sk, čo v porovnaní s rokom 1999 znamená zníženie pasíva             o 2,9 mld Sk. Zahraničnoobchodné saldo SR s ČR v roku 2000 dosiahlo aktívnu hodnotu      8,5 mld Sk čo v porovnaní s rokom 1999 znamená zvýšenie o 10,2 mld Sk. 

	Nasledujúca tabuľka dokumentuje údaje o vývoji dovozu a vývozu Slovenskej republiky do Českej republiky   z hľadiska tovarovej štruktúry podľa klasifikácie SITC:

_Triedy | dovoz v mld Sk | vývoz v mld Sk
| Rok 1999 | podiel v % | Rok 2000 | podiel v % | Rok 1999 | podiel v % | Rok 2000 | podiel v %
0 – Potraviny | 6,9 | 8,9 | 7,5 | 8,6 | 4,8 | 6,3 | 5,2 | 5,5
1 – Nápoje | 3,5 | 4,5 | 3,1 | 3,6 | 1,7 | 2,2 | 1,4 | 1,5
2 – Surové materiály | 2,2 | 2,8 | 2,3 | 2,6 | 3,1 | 4,1 | 3,4 | 3,6
3 – Nerastné palivá | 5,0 | 6,4 | 6,2 | 7,2 | 10,0 | 13,0 | 16,9 | 17,7
4 – Oleje a tuky | 0,3 | 0,4 | 0,6 | 0,7 | 0,4 | 0,5 | 0,4 | 0,4
5 – Chemikálie | 10,1 | 12,9 | 11,2 | 12,9 | 11,4 | 14,9 | 13,1 | 13,8
6 – Spotrebné výrobky | 20,4 | 26,1 | 22,9 | 26,4 | 25,4 | 33,2 | 32,7 | 34,3
7 – Stroje a zariadenia | 22,0 | 28,2 | 24,4 | 28,1 | 13,7 | 17,9 | 14,9 | 15,7
8 – Priemyselné výrobky | 7,6 | 9,7 | 8,5 | 9,8 | 6,0 | 7,8 | 7,1 | 7,4
9 – Ostatné | 0,1 | 0,1 | 0,1 | 0,1 | 0,0 | 0,0 | 0,0 | 0,0
SPOLU | 78,2 | 100,0 | 86,8 | 100,0 | 76,5 | 100,0 | 95,4 | 100,0

z toho:
poľnohospodárske tovary (tr.: 0,1,4)

10,7

13,7

11,2

12,9

6,9

9,0

7,0

7,3

Zdroj údajov: ŠÚ SR

	V citlivej oblasti vzájomného obchodu s agropotravinárskymi komoditami (podľa SITC rev.3 – trieda 0+1+4) sa v porovnaní s rokom 1999 vzájomný zahranično-obchodný obrat  Českej republiky so Slovenskou republikou zvýšil  o 6,1 %  a obrat Slovenskej republiky s  Českou republikou vzrástol o 3,4 %. 
V roku 2000 sa v porovnaní s rokom 1999 v obchode s komoditami  tried 0+1+4 v Českej republike zlepšilo  saldo obchodnej bilancie so SR zo 4,1 na 4,5 mld Kč, kým záporná  bilancia Slovenskej republiky sa vo vzťahu k ČR zhoršila z 3,9 mld Sk na 4,2 mld Sk.

	Otázkam vývoja vzájomného obchodu venovala Rada colnej únie na svojich zasadnutiach v roku 2000 zvýšenú pozornosť. Rada ocenila skutočnosť, že sa v roku 2000 podarilo zastaviť dlhodobý pokles vzájomného obchodu a konštatovala, že k tomu prispela aj realizácia aktivít zameraných na jeho zlepšenie, v zmysle námetov prijatých na novembrovom zasadnutí Rady colnej únie v roku 1999. Zároveň zdôraznila potrebu pokračovať v ich plnení a v hľadaní ďalších možností prehlbovania spolupráce a zlepšovania podmienok pre vzájomný obchod.

	Rada colnej únie ďalej vyzdvihla nadštandardnosť vzťahov medzi oboma krajinami, vrátane zintenzívnenia vzťahov medzi Ministerstvom hospodárstva SR a Ministerstvom obchodu a priemyslu ČR. Dokladom je aj uzatvorenie  Dohody o spolupráci MH SR a MPO ČR  zo dňa 23. 5. 2000  a Doplnkového protokolu č.1 k tejto Dohode. Výsledkom

 je vytvorenie Medzirezortnej konzultačnej skupiny  a špecializovaných pracovných skupín pre spoluprácu  v oblastiach energetického strojárstva, energetiky, výroby a odbytu  nákladných automobilov a autobusov, chemického priemyslu, výroby a dodávok leteckej a ostatnej vojenskej techniky, ochrany spotrebiteľa.  Činnosť týchto pracovných skupín sa premieta do konkrétnych foriem spolupráce a spoločných projektov. 

Rada taktiež zdôraznila potrebu prehĺbiť spoluprácu subjektov vchádzajúcich do procesu prípravy a realizácie obchodných aktivít na tretích trhoch a zdôraznila význam spolupráce hospodárskych a obchodných komôr, profesných zväzov.

1.6. Problematika vzájomného obchodu s agropotravinárskymi výrobkami

	Vzájomný obchod s agropotravinárskymi výrobkami bol počas roka 2000 pravidelne analyzovaný na zasadnutiach Výboru pre koordináciu hospodárskej politiky                             v poľnohospodárstve. Výsledky týchto rokovaní a nedoriešené problémy na úrovni Výboru boli predkladané na rokovanie Rady colnej únie.

       Výbor pre  koordináciu hospodárskej politiky  v poľnohospodárstve a následne aj Rada colnej únie  počas  roku   2000   sústredili   pozornosť   na  riešenie  problematiky  vzájomného obchodu s citlivými položkami.

Rada prerokovala otvorenie dovozných kvót na pivo. Výška dovoznej kvóty na pivo bola  určená uznesením vlády SR č. 1152 zo dňa 22. 12. 1999, v zmysle ktorého na rok 2000 a 2001 predstavuje po 532 tis. hl s tým, v roku 2002 sa nebude uplatňovať žiadne ochranné opatrenie na dovoz piva z ČR do SR. Zároveň česká strana požadovala, aby boli licencie na dovoz piva do SR vydávané podľa prijatých pravidiel a v dostatočnom časovom predstihu tak, aby určená kvóta mohla byť vyčerpaná. V roku 2000 vydalo MH SR licencie na dovoz         567 280 hl piva a 638 152 hl nealkoholických nápojov. Vzhľadom na uplatňované kvóty vo výške 532 000 hl na pivo a 540 000 hl na nealkoholické nápoje boli vydané licencie na vyššie objemy z dôvodu nižšieho čerpania týchto kvót.

	Pri prerokovaní výšky dovoznej kvóty na izoglukózu pôvodom zo SR do ČR slovenská strana požiadala českú stranu o zvýšenie kvóty na 15 000 ton ročne, čo predstavuje cca 5%-ný prístup na trh.  Zároveň upozornila na zvýšený dovoz izoglukózy  z  Maďarskej republiky, z ktorej ČR  dováža túto komoditu za preferenčné clo v rámci CEFTA. Česká strana argumentovala, že zvýšenie kvóty na dovoz izoglukózy  pôvodom zo SR nie je možné, a to vzhľadom na prijaté ochranné opatrenia voči dovozom cukru do ČR. Česká strana tiež poukázala na zvýšený dovoz glukózových sirupov do Českej republiky  v roku 2000 a prekročenie množstva dodávok glukózových sirupov 7 500 ton dohodnutého v rámci autolimitačnej dohody medzi Amylum Slovakia a Škrobárenskym zväzom Českej republiky. Vzhľadom na to, že do dovozov glukózových sirupov sú zahrnuté aj dovozy dextrózových sirupov na výrobu kyseliny citrónovej, ktoré nie sú predmetom autolimitačnej dohody, bolo vo Výbore pre koordináciu hospodárskej politiky  v poľnohospodárstve dohodnuté, že česká strana požiada Generálne riaditeľstvo ciel ČR  o priradenie národných kódov  s cieľom rozlíšenia dovozov týchto komodít.  Súčasne bolo dohodnuté, že na základe štatistických údajov vychádzajúcich už z rozlíšenia dovozov uvedených komodít, bude česká strana iniciovať rokovanie medzi Amylum Slovakia a Škrobárenskym zväzom ČR. Toto rokovanie sa neuskutočnilo.

	Česká strana listom námestníka ministra priemyslu a obchodu ČR zo dňa 22. 12. 2000 informovala štátneho tajomníka Ministerstva hospodárstva SR o príprave ďalších ochranných opatrení v tejto oblasti s tým, že dňa 20. 12. 2000 Ministerstvo priemyslu a obchodu ČR           v súlade s § 2, odsek 2 zákona č. 62/2000 Zb., o niektorých opatreniach pri vývoze alebo dovoze výrobkov a o licenčnom konaní a o zmene niektorých zákonov, začalo konanie na prijatie opatrenia na ochranu domáceho výrobného odvetvia pred zvýšenými dovozmi nahradzujúcich alebo obmedzujúcich použitie cukru.  V  tomto liste zároveň informoval            o zámere prijať dočasné ochranné opatrenia pri dovoze výrobkov nahradzujúcich, resp. obmedzujúcich použitie cukru formou zvýšenia ciel podľa    § 19 ods. 1 zákona  č. 62/2000 Zb, a to aj pri dovozoch zo Slovenskej republiky.

	Výbor a následne aj Rada sa pravidelne zaoberali aj riešením problémov vzájomného obchodu s ďalšími citlivými položkami, ako sú  najmä margaríny a oleje, minerálne vody, cestoviny, pšeničná múka,  mäsové konzervy, glukózové sirupy, šalátové uhorky  odstredené mlieko a odporučili iniciovať rokovania výrobných zväzov na oboch stranách  s možnosťou uzatvorenia, prípadne úpravy  autolimitačných dohôd.

	Česká strana viackrát požadovala, aby slovenská strana udelila výnimku z príslušného výnosu MP SR na dovoz zemiakov do SR  z ČR, ktorá by bola podmienená splnením špecifických fytokaranténnych podmienok, bez množstevného a časového obmedzenia.         Na expertnom rokovaní štatutárnych zástupcov Štátnej rastlinnolekárskej správy ČR a Ústredného kontrolného a skúšobného ústavu poľnohospodárskeho v Bratislave v júni v roku 2000 bola požiadavka dovozu zemiakov doriešená.

	Liberalizácie obchodu Českej republiky a Slovenskej republiky s Európskymi spoločenstvami s agropotravinárskymi výrobkami bola posudzovaná na rokovaniach Výboru a následne aj Rady colnej únie. Výbor  prerokoval informáciu o výsledkoch porovnania záverov týchto rokovaní. Bolo konštatované, že  existujú rozdiely v liberalizácii SR/ČR – ES, ktorých výsledkom sú  rozdielne colné koncesie, uplatňované od 1. 7. 2000 v ČR a v SR.

	 Rada colnej únie prerokovala problematiku ďalšej liberalizácie obchodu SR/ČR – ES so spracovanými agropotravinárskymi výrobkami. Aj keď sa obe strany dohodli na spoločnom postupe, v záverečných rokovaniach nastali zmeny a v pripravovaných dokumentoch o liberalizácii obchodu so spracovanými poľnohospodárskymi výrobkami vznikli  rozdiely.  Obe strany sa zhodli, že uvedené rozdiely  nie sú z hľadiska vzájomného obchodu v rámci colnej únie významné a obe strany ich vzali na vedomie.

	Rada bola tiež informovaná o výmene návrhov na ďalšiu  liberalizáciu obchodu Českej republiky a Slovenskej republiky s Maďarskou republikou v oblasti agropotravinárskych výrobkov a odporučila ministrovi poľnohospodárstva ČR a ministrovi pôdohospodárstva SR, aby  pri rokovaniach o ďalšej liberalizácii  obchodu  s agropotravinárskymi výrobkami              s tretími krajinami, vrátane Maďarskej republiky postupovali spoločne.

2. Obchodná politika ČR a SR voči tretím krajinám

      Rada colnej únie svojím rozhodnutím č. 19 zo dňa 8. novembra 1999 vzala na vedomie návrhy na dojednávanie dohôd o voľnom obchode v roku 2000, spoločné pre Českú republiku a pre Slovenskú republiku.

      V súlade s hlavnými prioritami zahraničnej politiky Českej republiky a Slovenskej republiky  bola  činnosť v rámci colnej únie zameraná najmä na spoluprácu v  prístupovom procese oboch krajín k Európskej únii, ďalej na prehĺbenie spolupráce v rámci CEFTA a s krajinami EFTA, ako aj na liberalizáciu obchodných vzťahov s Chorvátskou republikou.
  
      	Napriek tomu, že zámery v oblasti obchodnej politiky, ktoré prijala Rada colnej únie na rok 2000 boli oboma partnermi v zásade realizované, podľa slovenskej strany sa v tejto oblasti vyskytli určité ťažkosti, vyplývajúce z nedostatočnej koordinácie realizácie obchodnej politiky voči tretím krajinám (napr. rokovania s krajinami EÚ o liberalizácii obchodu so spracovanými poľnohospodárskymi výrobkami, rokovania o liberalizácii obchodu                    s agropotravinárskymi výrobkami v rámci CEFTA, i v rámci DVO s pobaltskými krajinami). Táto skutočnosť bola premietnutá do záverov zasadnutia Rady colnej únie dňa 16. 11. 2000. 

2.1.  Európska únia

	V súlade so strategickými cieľmi ČR a SR predstavuje vzájomná spolupráca v procese európskej integrácie oblasť prioritného záujmu. V tomto zmysle bola deklarovaná premiérmi oboch krajín na ich stretnutí v máji 2000, na ktorom ocenili pokrok dosiahnutý Českou republikou a Slovenskou republikou v rámci prípravy na členstvo a vyjadrili záujem na skorom vstupe oboch krajín do EÚ.

	Na zasadnutí Rady colnej únie dňa 9. mája  2000 Rada prerokovala a zobrala na vedomie Informáciu o súčasnom stave prístupového procesu Českej republiky a Slovenskej republiky do Európskej únie. Súčasťou materiálu bolo vyhodnotenie úloh z júnového zasadnutia Rady colnej únie v roku 1999 zameraných na oblasť obchodnej politiky, colnej politiky a poľnohospodárstva, ktoré zahrňujú postupy, ktoré je žiadúce v rámci colnej únie medzi ČR a SR realizovať a dodržiavať v období prístupových procedúr do EÚ. Riešenie uvedených otázok, má dlhodobejší charakter  a je predmetom činnosti osobitnej pracovnej skupiny.

	Rozhodujúcim impulzom pre zintenzívnenie  vzájomnej spolupráce zmluvných strán bol vstup Slovenskej republiky do negociačného procesu s Európskou úniou na základe záverov, prijatých  helsinským summitom EÚ v roku 1999. Vytvorili sa tým podmienky pre efektívnejšiu výmenu informácií. Významným dokladom tohto procesu je i  Dohoda medzi vládou SR a vládou ČR o spolupráci v oblasti legislatívy a harmonizácie právnych poriadkov s právom Európskych spoločenstiev. I keď v ČR i v SR preferujú vstup do EÚ   v rovnakom termíne, zmluvné strany colnej únie sa zhodli na tom, že je potrebné pripraviť sa tiež na alternatívu postupu v prípade rozdielneho dátumu vstupu do EÚ, pričom deklarovali záujem na zachovaní niektorých výhod vyplývajúcich z existencii colnej únie. Vzhľadom na to, že obchod s priemyselnými výrobkami  bude od 1. 1. 2001 plne liberalizovaný, zachovanie výhod sa bude týkať obchodu s agropotravinárskymi výrobkami. Bolo dohodnuté, že obe strany na základe analýz tovarových trendov v oblasti obchodu s agropotravinárskymi výrobkami vypracujú zoznam vybraných komodít, pri ktorých by bolo žiadúce zachovať výhody poskytované colnou úniou medzi oboma krajinami. V súlade s rozhodnutím Rady colnej únie z 9. mája 2000 zmluvné strany tieto zoznamy vypracovali a navzájom si ich vymenili.

	Rada taktiež potvrdila záujem na pokračovaní intenzívneho plnia úloh, prijatých Radou colnej únie v júni 1999 a na potrebe širokej spolupráce medzi príslušnými rezortmi.         

2.2.   Stredoeurópska dohoda o voľnom obchode (CEFTA)

        Aktivity členských strán CEFTA boli v roku 2000 v súlade so schváleným plánom aktivít zamerané na riešenie problémov agropotravinárskeho sektora v rámci Podvýboru pre poľnohospodársky obchod Spoločného výboru CEFTA a na výmenu informácií z prístupového procesu jednotlivých krajín do Európskej únie. Ďalšie nosné problémy, ktorými sa na svojom zasadnutí dňa 11. októbra 2000  vo Varšave zaoberal  Spoločný výbor CEFTA sa týkali úloh vyplývajúcich z článku 24 CEFTA (vládne/verejné obstarávanie),  vzájomného uznávania certifikátov a  výsledkov skúšok, ochranných opatrení uplatňovaných krajinami CEFTA, situácie v oblasti ratifikácie doplnkových protokolov k  CEFTA a  prípravy Doplnkového protokolu č. 9 k CEFTA, ktorý upravuje pravidlá pôvodu tovaru. Všetky tieto oblasti boli i predmetom expertných rokovaní v tomto roku.

       Predsedovia vlád na svojom summite, ktorý sa konal vo Varšave dňa 15. 11. 2000, konštatovali, že vplyv pôsobenia CEFTA je jednoznačne pozitívny a podporuje proces integrácie krajín CEFTA do Európskej únie. Ďalej zdôraznili nutnosť identifikácie vhodných spôsobov na zlepšenie fungovania CEFTA a dohodli sa na podpore aktivít propagujúcich obchod, ako aj na urýchlení bilaterálnych rokovaní týkajúcich  sa vzájomného uznávania certifikátov a výsledkov skúšok. Najvyšší predstavitelia Českej republiky, Slovenskej republiky, a  Maďarskej republiky informovali o začatí bilaterálnych konzultácií o ďalšej liberalizácii obchodu s poľnohospodárskymi komoditami a potravinárskymi výrobkami.

      Predsedovia vlád zdôraznili, že v kontexte budúceho rozširovania EÚ je nutné naďalej pokračovať vo vzájomnej výmene informácií o stave prístupových rokovaní každej signatárskej krajiny CEFTA. Zároveň potvrdili, že rozširovanie CEFTA zostáva otvorené pre tie krajiny, ktoré spĺňajú stanovené predvstupové podmienky.  

2.3.  Ostatné dohody o voľnom obchode   

       Na základe príslušných ustanovení dohôd o voľnom obchode medzi Českou republikou a Európskym združením voľného obchodu (EZVO) a medzi Slovenskou republikou  a EZVO sa v novembri 2000 uskutočnilo zasadnutie Spoločného výboru Českej republiky a krajín EZVO a v decembri 2000 zasadnutie Spoločného výboru Slovenskej republiky a krajín EZVO, na ktorých sa, okrem iného, prerokoval vývoj vzájomných obchodných vzťahov a zhodnotilo sa vykonávanie týchto dohôd. Strany ďalej prijali zmenu Protokolu B k dohode o voľnom obchode medzi ČR, resp.  SR a EZVO, ktorá sa týka pravidiel pôvodu tovaru a  nadobudla platnosť 1. januára 2001.

        Vo vzťahu k Chorvátskej republike obaja partneri v colnej únii pokračovali v skúmaní možností liberalizácie podmienok vzájomného obchodu. Po ukončení rokovaní o prístupovom procese Chorvátska k WTO sa v Bratislave dňa 21. septembra 2000 uskutočnilo trojstranné rokovanie ČR, SR a Chorvátska k príprave dohody o voľnom obchode. Na tomto stretnutí boli definované základné prístupy strán k textu dohody, k liberalizácii v oblasti priemyslu a poľnohospodárstva, k colným otázkam a ďalším oblastiam. V roku 2001 sa v  týchto rokovaniach pokračuje, pričom je reálny predpoklad, že sa v tomto roku rokovania aj úspešne ukončia.

        V roku 2000 česká a slovenská strana rokovali – v rámci existujúcich dohôd o voľnom obchode – o ďalšej liberalizácii obchodu s poľnohospodársko-potravinárskymi komoditami s Lotyšskom a Estónskom a zaoberali sa otázkou ochranných opatrení prijatých Litvou na niektoré agropotravinárske výrobky. Táto problematika bola uzavretá po náročných rokovaniach podpisom príslušného dokumentu. V týchto oblastiach je potrebné, aby obaja partneri v colnej únii i naďalej navzájom koordinovali svoje postupy pri ďalších rokovaniach o liberalizácii obchodu.

  2.4.  Svetová obchodná organizácia

         Rada colnej únie na svojom zasadnutí dňa 14. júna 1999 prerokovala správu o vykonávaní Zmluvy medzi Slovenskou republikou a Českou republikou o vytvorení colnej únie, ktorá bola vypracovaná v súlade s plánom previerok regionálnych obchodných dohôd vo Výbore WTO pre regionálne obchodné dohody.  Zároveň Rada colnej únie odporučila zmluvným stranám  koordinovať ďalší postup pri jej  prezentácii. Vzhľadom na náročný pracovný program Výboru pre regionálne obchodné dohody sa hodnotiaca správa                      o vykonávaní colnej únie  dostala na program rokovania  až 6.-7. júla 2000.
  
       Tento ročný posun termínu prerokovávania hodnotiacej správy spôsobil, že ju bolo potrebné doplniť o aktuálne štatistické údaje týkajúce sa vzájomného obchodu, ako aj              o  informáciu o uzavretí Dohody medzi vládou SR a vládou ČR, ktorou sa menia niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce, ktorá vstúpila do platnosti 1.1. 2000,  a  Dohody medzi Ministerstvom výstavby a verejných prác SR a Ministerstvom priemyslu a obchodu ČR o spôsoboch a podmienkach uzatvárania a využívania certifikátov a výsledkov skúšok, ktorá bola uzavretá dňa 25.5.1999 a od toho dňa sa aj vykonáva.     

     V priebehu rokovania Výboru WTO pre regionálne obchodné dohody, na ktorom bolo spolu  s touto hodnotiacou správou prezentovaných ďalších  22 obchodných dohôd, medzi nimi i dohody o voľnom obchode Slovenskej republiky a Českej republiky s EZVO,  sa však prejavil rozdielny prístup jednotlivých delegácií v niektorých systémových otázkach spojených s posudzovaním preferenčných dohôd vo WTO. Vzhľadom na túto situáciu bolo dohodnuté, že sa v priebehu nasledujúcich mesiacov uskutočnia neformálne diskusie, na ktorých sa dohodne metodika týchto previerok.  Zároveň delegácie mali do konca júla 2000 predložiť prípadné otázky k jednotlivým hodnotiacim správam. K správe o vykonávaní Zmluvy medzi Slovenskou republikou a Českou republikou o vytvorení colnej únie žiadne doplňujúce otázky predložené neboli, preto predstavitelia misií  oboch našich republík  pri WTO  presadzujú stanovisko, aby sa jej previerka považovala za ukončenú.       

3. Činnosť orgánov colnej únie

 3.1. Rada colnej únie

	Rada colnej únie, ktorá je najvyšším orgánom colnej únie zriadeným zmluvnými stranami pre koordináciu obchodnej a colnej politiky v rámci colnej únie a voči tretím štátom, na svojich zasadnutiach 9. mája 2000 a 16. novembra 2000 prerokovala nižšie uvedené otázky.

	V oblasti obchodnej politiky ČR a SR voči tretím krajinám zmluvné strany  koordinovali postupy na rokovaniach v rámci stredoeurópskej dohody o voľnom obchode (CEFTA) a na novembrovom zasadnutí vzali na vedomie Dojednávanie dohôd o voľnom obchode v roku 2001 ako aj informáciu o prerokovávaní správy o vykonávaní Zmluvy medzi SR a ČR o vytvorení colnej únie vo svetovej obchodnej organizácii, ktoré sa uskutočnilo        vo Výbore pre regionálne a obchodné dohody v dňoch 6. - 7. júla 2000. 

	Rada colnej únie vzala na vedomie Informáciu o súčasnom stave prístupového procesu ČR a SR do EÚ. Rada potvrdila záujem na pokračovaní intenzívneho plnenia dlhodobých úloh, prijatých Radou colnej únie v júni roku 1999 a na potrebe širokej spolupráce medzi príslušnými rezortmi.  V súvislosti s možnosťou skoršieho vstupu jednej zo zmluvných strán do EÚ Rada požiadala ministra poľnohospodárstva  ČR a ministra pôdohospodárstva SR spracovať v spolupráci s ostatnými členmi Rady prehľad výrobkov, pri ktorých by bolo žiadúce zachovať výhody poskytované colnou úniou. 

	Rada colnej únie schválila Návrh výročnej správy o plnení Zmluvy o vytvorení colnej únie medzi ČR a SR za rok 1999 a odporučila predložiť túto správu vláde ČR a vláde SR. 

	Informáciu o súčasnom vývoji vzájomného obchodu medzi ČR a SR, ktorej súčasťou bolo podrobné vyhodnotenie plnenia úloh uvedených v prílohe rozhodnutia Rady colnej únie č.19 zo dňa 8. novembra 1999 vzala Rada na vedomie. V tejto súvislosti Rada colnej únie odporučila ministrom - členom Rady colnej únie v rozsahu pôsobnosti svojich rezortov pokračovať v realizácii  aktivít, ktoré prispejú k zlepšeniu vzájomného obchodu.

Rada taktiež odporučila ministrom financií oboch republík koordinovať postupy v boji proti daňovým a colným únikom, ku ktorým dochádza predovšetkým  v dôsledku nesprávneho deklarovania hodnoty tovaru pri dovoze. 

	Rada ďalej vzala na vedomie návrhy colných sadzobníkov SR a ČR na rok 2001. Súčasne odporučila ministerke financií Slovenskej republiky a podpredsedovi vlády a ministrovi financií Českej republiky prerokovať zoznam krajín, ktorým sa poskytujú výhody vyplývajúce zo všeobecného systému preferencií, o výsledku týchto rokovaní informovať koordinátorov a výsledky zapracovať do návrhov colných sadzobníkov na rok 2001. Takto upravené návrhy colných sadzobníkov na rok 2001 predložiť vláde SR a vláde ČR na schválenie.

	Informáciu o súčasnom stave v oblasti licenčnej politiky  v SR a v ČR vzala Rada colnej únie na vedomie. Konštatovala, že obe zmluvné strany uplatňujú vo vzájomnom obchode na vybrané citlivé komodity licenčné konanie. Rada odporučila ministrovi hospodárstva SR a ministrovi priemyslu a obchodu ČR posúdiť možnosť znižovania  počtu položiek, ktoré podliehajú licenčnému konaniu pri dovoze alebo vývoze vo vzájomnom obchode v rámci colnej únie s cieľom ich minimalizácie.

	Správu o výsledkoch rokovania Výboru pre koordináciu hospodárskej politiky              v poľnohospodárstve vzala Rada na vedomie a prijala úlohy na doriešenie niektorých neuzatvorených otázok. Tieto otázky, ako i ďalšie, sú  podrobné uvedené v samostatnej časti výročnej správy.

	Rada vzala na vedomie ústnu informáciu o činnosti Medzirezortnej konzultačnej skupiny vytvorenej na základe Dohody o spolupráci medzi Ministerstvom hospodárstva SR a Ministerstvom priemyslu a obchodu ČR  a Dodatkového protokolu č. 1/2000 k tejto dohode. Rada odporučila koordinátorom informovať ju o činnosti Medzirezortnej konzultačnej skupiny a špecializovaných pracovných skupín najmenej raz za rok.

	Rada vzala taktiež na vedomie ústnu informáciu o Dohode medzi vládou Slovenskej republiky a vládou Českej republiky, ktorou sa menia niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce, ktorý tvorí súčasť Dohody medzi vládou Slovenskej republiky a vládou Českej republiky                  o pravidlách pôvodu tovaru a metódach administratívnej spolupráce zo dňa 22. februára 1993. Uvedenú Dohodu podpísali po zasadnutí Rady colnej únie minister hospodárstva SR Ľubomír Harach a minister priemyslu a obchodu ČR Miroslav Grégr. 

	Rada sa ďalej zaoberala otázkou vypracovania dodatku k Zmluve medzi Slovenskou republikou a Českou republikou o vytvorení colnej únie, ktorý upraví ukončenie jej platnosti vo väzbe na vstup Zmluvných strán do Európskej únie.  Rada odporučila ministrom zahraničných vecí  SR a ČR  v spolupráci s ministrom hospodárstva SR a ministrom priemyslu a obchodu ČR koordinovať postup pri príprave tohto doplnku a dohodnutý text predložiť na najbližšie zasadnutie Rady colnej únie. 

	Rada riadila svoj výkonný orgán Stály sekretariát Rady colnej únie. Tak na májovom ako aj novembrovom zasadnutí sa zaoberala priebežným hodnotením a usmerňovaním práce expertnej pracovnej skupiny na zdokonalenie predpisov pre činnosť Stáleho sekretariátu, ktorá vyústila do vypracovania návrhu  Zmluvy medzi Slovenskou republikou a Českou republikou    o štatúte Rady colnej únie  Slovenskej republiky a Českej republiky a štatúte Stáleho sekretariátu Rady colnej únie a návrhu Zmluvy medzi Slovenskou republikou a Českou republikou o úhrade výdavkov spojených s činnosťou colnej únie. Rada vyslovila súhlas           s uvedenými návrhmi a ocenila činnosť pracovnej skupiny, ktorá pripravila návrhy prijateľné pre obe strany a odporučila ministrovi hospodárstva SR a ministrovi priemyslu a obchodu ČR predložiť vyššie spomínané návrhy zmlúv na schválenie v súlade s vnútroštátnymi právnymi predpismi zmluvných strán.

	Rada ďalej vzala na vedomie informáciu o priebehu kontroly nakladania s majetkom Stáleho sekretariátu Rady colnej únie. Pri hodnotení výsledkov kontroly bolo konštatované, že nebolo zistené neoprávnené nakladanie s majetkom štátu. Rozpočet Stáleho sekretariátu Rady colnej únie na rok 2001 Rada schválila.

	Na základe výsledkov vecnej kontroly organizačnej štruktúry a stavu pracovníkov Stáleho sekretariátu Rady colnej únie Rada uložila generálnemu riaditeľovi Stáleho sekretariátu vypracovať návrh novej organizačnej štruktúry, vrátane systematizácie a pracovných náplní a konkrétne zamerania a činnosti Stáleho sekretariátu. Po prerokovaní         s koordinátormi tento návrh predložiť na nasledujúce rokovanie Rady colnej únie.

	Na novembrovom zasadnutí  Rada  colnej únie na základe  jednomyseľne schváleného návrhu vymenovala Prof. Ing. Jaromíra Císařa, CSc. do funkcie generálneho riaditeľa Stáleho sekretariátu Rady colnej únie s účinnosťou od 1. decembra 2000.

3.2. Stály sekretariát Rady colnej únie

 3.2.1. Činnosť stáleho sekretariátu

	Stály sekretariát Rady colnej únie v roku 2000 zabezpečoval koordináciu colnej politiky v rámci colnej únie s dôrazom na oblasť jednotnej colnej tarify a pravidiel pôvodu tovaru.  V oblasti koordinácie obchodnej politiky oboch partnerov v colnej únii spolupracoval na príprave postupov  SR a ČR na rokovaniach v rámci Európskej únie, WTO, CEFTA, ako i ostatných preferenčných obchodných dohôd.

	V citlivej oblasti obchodu s agropotravinárskymi výrobkami organizačne a programovo pripravoval zasadnutia Výboru pre koordináciu hospodárskej politiky                 v poľnohospodárstve. Správy o výsledkoch týchto rokovaní boli  predkladané  Rade colnej únie.

	Sledoval rokovania o vzájomnom uznávaní skúšok priemyslových výrobkov s ES. Predložil informácie o posudzovaní zhody v ČR a SR, ktoré boli prerokovávané na zasadnutí Rady colnej únie, spolupracoval s príslušnými orgánmi na rokovaniach o dohode o vzájomnom uznávaní výsledkov skúšok akreditovaných laboratórií a štátnych zdravotníckych ústavov v oblasti agropotravinárskych  výrobkov.

	Sledoval realizáciu dohody o cezhraničnej spolupráci v euroregiónoch Pomoravie, Biele Karpaty, Beskydy.

	Úsek štatistiky a informatiky zahraničného obchodu Stáleho sekretariátu Rady colnej únie koordinoval spracovávanie štatistických údajov o zahraničnom obchode colnej únie SR a ČR, organizoval a zabezpečoval účasť na zasadnutí expertnej skupiny SR a ČR pre colnú štatistiku, zúčastňoval sa na zasadnutiach medzirezortnej komisie, koordinoval činnosť pracovnej skupiny pre prístupový proces SR a ČR do EÚ.

	Stály sekretariát Rady colnej únie počas celého roka 2000 venoval sústavnú pozornosť výkonu koordinačnej funkcie pri dopracovaní predpisov súvisiacich so zdokonalením činnosti orgánov colnej únie a o priebehu prác informoval Radu. Výsledkom tejto práce, tak ako je to uvedené v hodnotení činnosti Rady colnej únie je vypracovanie návrhu Zmluvy medzi Slovenskou republikou a Českou republikou o úhrade výdavkov spojených s činnosťou colnej únie a Zmluvy medzi SR a ČR o štatúte Rady colnej únie SR a ČR a štatúte Stáleho sekretariátu Rady colnej únie.

	Návrh zmluvy o výdavkoch určuje predovšetkým spôsob tvorby a realizácie rozpočtu sekretariátu, hospodárenie s majetkom a spôsob vedenia účtovníctva. Návrh zmluvy                o štatútoch  upresňuje jeho postavenie ako právnickej osoby vo vzťahu k právnym predpisom SR a špecifikuje odlišnosti v materiálom zabezpečení občanov Českej republiky, ktorí sú zamestnancami Sekretariátu.

	Toho času sú obidve zmluvy, ktoré sa budú predbežne vykonávať odo dňa ich podpisu, v štádiu  schvaľovania v súlade s predpismi Českej republiky a Slovenskej republiky.

	Dňom 1. januára 2000 zaujal post riaditeľa divízie pracovník delegovaný českou stranou, čím došlo k faktickému vytvoreniu odvetvovej divízie, ktorej náplň činnosti sa v priebehu roka dotvárala a vyprofilovala.

	Stály sekretariát vydal tri vnútrné organizačno riadiace akty formou smernice, medzi nimi smernicu o nakladaní s majetkom štátu a smernicu o autoprevádzke. Pozornosť venoval spracovávaniu návrhov  skartačného poriadku  a spisového poriadku  podľa požiadaviek Slovenského národného archívu a pracoval na návrhoch ďalších smerníc, vydaných v roku 2001.

 3.2.2.  Čerpanie rozpočtu Stáleho sekretariátu Rady colnej únie

	Na zasadnutí Rady colnej únie dňa 8. novembra 1999 bol schválený rozpočet Stáleho sekretariátu Rady colnej únie na rok 2000 v celkovom objeme 14  120 tis. Sk, na ktorom mali participovať obidve republiky rovnakou sumou, t.j. 7 060 tis. Sk.

	Na tvorbe zdrojov rozpočtu sa podieľala Česká republika príspevkom v sume              7 021 963,41 Sk a Slovenská republika  sumou  7 000 000,- Sk. Príspevok českej strany bol tvorený zo zostatku rozpočtových prostriedkov z roku 1999 vo výške 152 079,56 Sk  a                z troch priamych splátok v celkovej sume 6 869 883,85 Sk. Za obidve zmluvné strany bolo na rok 2000 k dispozícii na činnosť colnej únie 14  021 963,41 Sk.

Príspevky a ich použitie za rok 2000 bolo nasledovné (v tis. Sk):

| Colná únia | Česká republika | Slovenská republika
Prijaté príspevky | 14 022,0 | 7 022,0 | 7 000,0
Iné príjmy (úroky, výnosy) | 71,0 | 35,5 | 35,5
Zdroje  spolu | 14 093,0 | 7 057,5 | 7 035,5
Výdavky spolu | 12 645,0 | 6 322,5 | 6 322,5
z toho: bežné výdavky | 12 401,0 | 6 200,5 | 6 200,5
kapitálové výdavky | 244,0 | 122,0 | 122,0
Zostatok k 1. 1. 2001 | 1 448,0 | 735,0 | 713,0

	Zostatok bežného účtu k 31. 12. 2000 bol 2 101 431,68 Sk. Po úhrade záväzkov             z roku 2000 v januári 2001 v celkovej sume 653 414,11 Sk predstavuje disponibilný zostatok     k 1. 1. 2001 výšku 1 448 017,57 Sk.

	Zostatok rozpočtových prostriedkov pripadajúci na Slovenskú republiku bude odvedený do štátneho rozpočtu SR v plnej výške, t.j. 713 027, 08 Sk v termíne stanovenom Ministerstvom financií SR.

	Disponibilný zostatok českej strany vo výške 734 990,49 Sk bude preúčtovaný           do nasledujúceho účtovného obdobia na financovanie Sekretariátu začiatkom roku 2001.

	Čerpanie výdavkov na činnosť orgánov colnej únie v roku 2000 bolo v celkovej sume             12 645 022,45 Sk, čo predstavuje 89,6 %.

Štruktúra čerpania výdavkov za rok 2000 (v tis. Sk):

_Ukazovateľ

_Rozpočet
_r. _2000

_Čerpanie
  _r. _2000

_%
_čerpania

Mzdy a platy | 6 460 | 5 428 | 84,0
Poistné | 2 050 | 1 715 | 83,7
Tovary a ďalšie služby | 5 410 | 5 258 | 97,2

z toho: cestovné    
            komunikačné výdavky  
            materiál a dodávky
            dopravné
            štandardná údržba
            nájomné za prenájom
            ostatné tovary a služby
 Bežné výdavky spolu

500  
    600
     410
 1 250
      40
 2 110
    500
13 920

520
   481
   478
1 285
    46
  1 943
    505
12 401

104,0
  80,2
116,6
102,8
115,0
  92,1
101,0
  89,1

Kapitálové výdavky | 200 | 244 | 122,0
VÝDAVKY SPOLU | 14 120 | 12 645 | 89,6

	Rozpočtové prostriedky v hlavnej kategórii - Bežné výdavky vo výške 13 920 tis. Sk boli čerpané na 89,1 %. Relatívne nízke čerpanie v tejto kategórii bolo ovplyvnené predovšetkým nižším plnením mzdových výdavkov a odvodov poistného. 

	V čerpaní mzdových prostriedkov bola dosiahnutá úspora 1 032 tis. Sk z dôvodu obsadenia funkcie generálneho riaditeľa z Českej republiky až v mesiaci december 2000, ktoré bolo plánované na celý rok 2000 a taktiež dlhodobá práceneschopnosť jedného pracovníka.  Nadväzne na čerpanie miezd bolo nižšie čerpanie odvodov do poistných fondov. Plánovaný stav pracovníkov na rok 2000 bol 25 osôb, pričom priemerný prepočítaný a skutočný stav pracovníkov ku dňu 31. 12. 2000 bol 21 osôb.

	K vyššiemu plneniu, ako bol predpoklad, došlo vo viacerých položkách kategórie - Tovary a ďalšie služby.

	Výdavky na cestovné boli čerpané na zahraničné pracovné cesty do Bulharskej  republiky (1x) a Poľskej republiky (6x) na rokovanie expertov krajín CEFTA, do Švajčiarska na prerokovanie správy o vykonávaní  zmluvy o colnej únii ČR a SR vo WTO a na pracovné cesty do Českej republiky a dosiahli 104,0 % z plánovaných výdavkov.

	K prekročeniu výdavkov v položke materiál a dodávky o 68 tis. Sk došlo z dôvodu zavedenia lokálnej počítačovej siete do 8 kancelárií.

	Zvýšené výdavky na štandardnú údržbu boli vynaložené na opravu kopírovacích strojov.

	Naproti  tomu nižšie plnenie, ako bol predpoklad, bolo realizované v položke nájomné za prenájom, kde bola dosiahnutá úspora 167 tis. Sk z dôvodu neobsadenia funkcie generálneho riaditeľa z ČR od začiatku roku 2000.

	Nákup investičného majetku bol v roku 2000 plnený na 122,0 %. V prírastku investícií 
bol realizovaný nákup 3 ks osobných počítačov s tlačiarňami v celkovej sume 244 tis. Sk.

4. Závery  a odporučenia

 4.1. Vyhodnotenie záverov a odporučení na rok 2000

	Vo Výročnej správe o plnení Zmluvy medzi Slovenskou republikou a Českou republikou o vytvorení colnej únie za rok 1999 boli prijaté závery a odporučenia, ktoré sa týkali všetkých oblastí relevantných pre činnosť colnej únie. V zásade možno konštatovať, že tieto odporučenia boli splnené, resp. sa priebežne plnia.

	V roku 2000 medzi najcitlivejšie oblasti patrila problematika obchodu                           s agropotravinárskymi komoditami.  Napriek viacerým rokovaniam na zasadnutiach Rady colnej  únie a vo Výbore pre koordináciu hospodárskej politiky v poľnohospodárstve, ako i na stretnutí ministrov, sa nepodarilo zvýšiť kvótu na dovoz izoglukózy zo SR do ČR. V nariadení vlády ČR č. 185/2000 Zb. je táto kvóta stanovená vo výške 5 000 ton. Slovenská republika požadovala zvýšenie tejto kvóty na 15 000 ton.

	V priebehu roku 2000 prebiehali rokovania o dohode týkajúcej sa vzájomného uznávania výsledkov laboratórnych skúšok poľnohospodárskych a potravinárskych výrobkov. Zmluvné strany sa dohodli na znení dohody, vrátane zoznamov laboratórií oprávnených vydávať protokoly o skúškach v obidvoch krajinách únie. Predpokladá sa uzatvorenie dohody v  1. polroku  2001.
	
	Výbor pre koordináciu hospodárskej politiky v poľnohospodárstve sa na svojich zasadnutiach pravidelne zaoberá ochranou trhu a s agropotravinárskymi komoditami. Z tohto dôvodu nebola vytvorená ďalšia samostatná pracovná skupina pre túto problematiku.

	V oblasti colnej politiky expertná skupina pre prípravu colných sadzobníkov zjednotila komoditnú štruktúru na účely poskytovania Všeobecného systému preferencií (GSP). Tak, ako to uvádzame v hodnotení oblasti colnej politiky v bode 1.1. tejto Výročnej správy, colné sadzobníky ČR a SR na rok 2001 neobsahujú identické zoznamy rozvojových štátov na účely GSP. V súlade s úlohami z rozhodnutia Rady colnej únie č. 21 zo dňa 16. 11. 2000 doriešenie tohto problému je zahrnuté do záverov a odporučení na rok 2001. 

	V roku 2000 pracovalo v rámci colnej únie viacero početných pracovných skupín, činnosť ktorých bola koordinovaná Stálym sekretariátom Rady colnej únie. Väčšina z nich započala svoju činnosť už v predchádzajúcom období, ako napríklad expertná skupina pre štatistiku zahraničného obchodu, pre prípravu colných sadzobníkov, pre oblasť licenčnej politiky, pre oblasť európskej integrácie, ďalej skupina pre dopracovanie predpisov súvisiacich s činnosťou Stáleho sekretariátu Rady colnej únie. Svoju činnosť  započali taktiež zmiešané pracovné skupiny  vytvorené na základe medzirezortnej dohody medzi MPO ČR a MH SR zamerané na oblasť energetického strojárstva, výroby a odbytu nákladných automobilov a autobusov, výroby a dodávok leteckej a ostatnej techniky, chemického priemyslu, energetiky, ako aj skupina na ochranu spotrebiteľa. Hodnotenie činnosti bude vykonané na 2. zasadnutí Medzirezortnej konzultačnej skupiny v apríli roku 2001. Okrem skupiny vytvorenej k dopracovaniu predpisov súvisiacich s činnosťou Stáleho sekretariátu ostatné expertné skupiny budú vo svojej činnosti pokračovať i v budúcom období. 

4.2.  Závery a odporučenia na rok 2001

 4.2.1. Colná politika

               - koordinovať    prácu   expertnej   skupiny   pre  prípravu  colných  sadzobníkov  na 
rok 2002 tak, aby obaja partneri v colnej únii uplatňovali rovnaké colné sadzby voči tretím krajinám,

           - predložiť návrhy colných sadzobníkov ČR a SR na rok 2002 na zasadnutie Rady colnej únie pred ich schválením vládou ČR a vládou SR,
 
              - iniciovať rokovania  zmluvných strán za účelom zjednotenia zoznamu rozvojových štátov na  účely poskytovania Všeobecného systému preferencií podľa zoznamu rozvojových krajín, vydávaného Konferenciou OSN pre obchod a rozvoj /UNCTAD/ a EÚ,

              - v  súvislosti    s prípravou   nových   legislatívnych    noriem    iniciovať   rokovania  českej strany a slovenskej strany  za účelom maximálneho priblíženia a prípadného zjednotenia pravidiel pôvodu tovaru na účely Všeobecného systému preferencií,   

	 - pokračovať v rokovaniach o liberalizácii  obchodu s leteckou technikou  v roku 2002,

	- rokovať  o zmenách  a   implementácii  harmonizovaného   systému  a  kombinovanej nomenklatúry.

4.2.2.  Licenčná politika

	     - posúdiť možnosť znižovania počtu položiek, ktoré podliehajú licenčnému konaniu pri dovoze alebo vývoze vo vzájomnom obchode v rámci colnej únie s cieľom ich minimalizácie,

	     - pokračovať v spolupráci medzi licenčnými útvarmi oboch republík formou výmenných stáží zamestnancov príslušných ministerstiev.

4.2.3.  Oblasť certifikácie

	    - vzájomne   si   vymieňať   informácie   v oblasti posudzovania zhody  priemyselných výrobkov s členskými štátmi EÚ,

             - uzatvoriť  Dohodu  medzi vládou ČR a vládou SR o vzájomnom uznávaní výsledkov skúšok akreditovaných laboratórií a štátnych zdravotných ústavov ČR a SR, poľnohospodárskych a potravinárskych výrobkov.

4.2.4.  Zahraničný obchod

               -  realizovať aktivity, ktoré prispievajú k zlepšeniu vzájomného obchodu medzi ČR  a SR, v zmysle záverov rokovania Rady colnej únie, vrátane sledovania činnosti Medzirezortnej konzultačnej skupiny a špecializovaných pracovných skupín,

	       - predkladať  Rade colnej únie informáciu o aktuálnom vývoji vzájomného obchodu medzi ČR a SR podľa potreby, najmenej raz ročne.

4.2.5.   Poľnohospodárska politika

	  - vo Výbore pre koordináciu hospodárskej politiky v poľnohospodárstve riešiť problematiku vzájomného obchodu s citlivými agropotravinárskymi výrobkami,

	  - pri rokovaniach Českej republiky a Slovenskej republiky  o ďalšej liberalizácii obchodu s agropotravinárskymi výrobkami s tretími krajinami postupovať  pri rokovaniach o dohodách o voľnom obchode spoločne,

	  -  koordinovať postup na rokovaniach SR a ČR s ES o ďalšej liberalizácii obchodu     so spracovanými poľnohospodárskymi výrobkami, o preferenčnej dohode o obchode s vínom a dohodách o recipročnej ochrane názvov a kontrole označenia vín a liehovín.

4.2.6.  Obchodná politika ČR a SR  voči tretím krajinám

          -  v súlade s hlavnou prioritou zahraničnej politiky ČR a SR koordinovať spoluprácu v oblasti prístupu oboch krajín do EÚ,

          -   naďalej koordinovať činnosť pracovnej skupiny pre prístupový proces ČR a SR  do EÚ s cieľom jeho zefektívnenia,

             - predkladať informáciu o aktuálnom stave v prístupovom procese ČR a SR do EÚ na rokovanie Rady colnej únie podľa potreby, najmenej raz ročne,

	   - pokračovať v koordinácii spolupráce oboch partnerov colnej únie v rámci CEFTA a s krajinami EFTA,

       	 - v oblasti dojednávania dohôd o voľnom obchode koordinovať rokovania  s Chorvátskou republikou a cieľom ich úspešného ukončenia v roku 2001,

          -  v rámci Európskej dohody a ďalších dohôd o voľnom obchode naďalej koordinovať postupy  českej a slovenskej strany v oblasti ďalšej liberalizácie obchodu, zmien a úprav dohôd a ďalších otázkach s cieľom zabezpečiť spoločný postup oboch republík voči tretím krajinám v oblasti colnej a obchodnej politiky,

	  -  koordinovať postup ČR a SR pri dojednávaní nových obchodno-politických zmluvných dokumentov s Európskym spoločenstvom,

                  - koordinovať    postup   ČR   a  SR  pri   príprave nového  kola    mnohostranných
obchodných rokovaní v rámci WTO.

4.2.7. Orgány colnej únie

	- po nadobudnutí platnosti Zmluvy medzi Slovenskou republikou  a Českou republikou  o štatúte Rady colnej únie Slovenskej republiky a Českej republiky a štatúte Stáleho sekretariátu Rady colnej únie a Zmluvy medzi Slovenskou republikou a Českou republikou o úhrade výdavkov spojených s činnosťou colnej únie preveriť, prípadne dopracovať vnútorné akty riadenia tak, aby boli v súlade s horeuvedenými zmluvami,

	- vypracovať návrh novej organizačnej štruktúry, vrátane systemizácie a pracovných náplní a konkrétne zameranie a formy činnosti Stáleho sekretariátu Rady colnej únie,

	- zabezpečiť čerpanie rozpočtových prostriedkov Stáleho sekretariátu Rady colnej únie v súlade so schváleným rozpočtom na rok 2001 a rozhodnutím Rady č. 21/2000,

	- informovať Radu colnej únie o definitívnych výsledkoch čerpania rozpočtu Stáleho sekretariátu Rady colnej únie po ročnej účtovnej závierke za rok 2000 na prvom zasadnutí Rady colnej únie v roku 2001,

      -  pokračovať v plnení rozhodnutia Rady colnej únie zo dňa 16. 11. 2000,  ktorým bolo odporúčané ministrom zahraničných vecí ČR a SR v spolupráci s ministrom priemyslu a obchodu ČR a ministrom hospodárstva SR koordinovať postup na príprave doplnku k Zmluve o vytvorení colnej únie medzi ČR a SR a dohodnutý text predložiť na najbližšie zasadnutie Rady colnej únie,

		- jesenné riadne zasadnutie Rady colnej únie uskutočniť najneskôr do 10. novembra 2001 tak, aby po prerokovaní v Rade bol vytvorený časový priestor na predloženie návrhov colných sadzobníkov na rok 2002 obom vládam na schválenie a ich následnú publikáciu           v Zbierke zákonov.

4.2.8. Štatistika

	   -  naďalej koordinovať spracovávanie štatistických údajov o zahraničnom obchode ČR a SR, 

                -  štvrťročne spracovávať a vyhodnocovať  štatistické údaje o zahraničnom obchode ČR a SR.

	Plnenie uvedených záverov a odporučení na rok 2001 zabezpečia členovia Rady colnej únie a  generálny riaditeľ Stáleho sekretariátu  Rady colnej únie.